USS Ronald Reagan tiba di Vietnam

DANANG, 25 Jun- Sebuah kapal pengangkut pesawat Amerika Syarikat (AS) tiba di bandar Danang tengah Vietnam, beberapa minggu selepas Hanoi membantah kapal China belayar di perairannya.Kapal USS Ronald Reagan tiba di Danang ketika AS dan Vietnam meraikan ulang tahun ke-10 "perkongsian komprehensif" mereka, dengan kedua-dua negara berkongsi hubungan perdagangan yang semakin rapat.Sebelum ini sebuah kapal peninjau, beberapa kapal pengawal pantai dan bot nelayan China beroperasi selama beberapa minggu di zon ekonomi eksklusif Vietnam di Laut China Selatan, sebelum meninggalkan kawasan perairan itu pada awal bulan Jun."Lawatan itu memberikan mesej bahawa Vietnam terus mengimbangi ancaman China dengan meningkatkan hubungan keselamatannya dengan AS, dan dengan kuasa luar yang lain," Nguyen The Phuong, calon PhD dalam keselamatan maritim di Universiti New South Wales Canberra, memberitahu AFP.Lawatan kapal pengangkut pesawat AS itu susulan ketibaan kapal tentera laut India di Danang bulan lalu dan persinggahan kapal perang terbesar Jepun di Cam Ranh, sebuah bandar di pantai tenggara, awal minggu ini.Jurucakap Kementerian Luar Vietnam, Pham Thu Hangberkata awal minggu ini bahawa persinggahan di pelabuhan adalah "pertukaran persahabatan biasa untuk keamanan, kestabilan, dan kerjasama serta pembangunan di rantau ini dan dunia".Hubungan dua hala yang kukuh antara AS dengan Vietnam adalah kunci bagi Washington jika ia mahu kekal sebagai kuasa dominan di rantau ini, kata Phuong."AS berharap dengan menghantar salah satu aset tentera laut paling hebat, mereka akan mempunyai rakan kongsi yang dipercayai dan boleh dipercayai di Vietnam," katanya.Setiausaha Negara AS, Antony Blinken membuat lawatan singkat ke Hanoi pada bulan April dan menyatakan dengan jelas bahawa beliau mahu meningkatkan hubungan diplomatik.Ini adalah lawatan ketiga kapal pengangkut pesawat AS ke Vietnam selepas persinggahan bersejarah oleh USS Carl Vinson pada 2018, persinggahan pertama kapal seumpama itu sejak perang tamat.Lawatan itu diisi dengan beberapa acara kebudayaan dan komuniti, seperti konsert pancaragam Tentera Laut AS, lawatan ke rumah anak yatim dan acara sukan.-AFP

(USS Ronald Reagan, kapal pengangkut pesawat berkuasa nuklear kelas Nimitz Tentera Laut AS, berlabuh di pelabuhan Da Nang, Vietnam/AFP)


Program Kampung Siaga 221 : Didik masyarakat sedia berdepan bencana

LANGKAWI, 25 Jun-Program Kampung Siaga 221: Komuniti Kampung Berdaya Tahan Bencana (Skuad Komuniti Pertahanan Awam) diyakini mendidik masyarakat luar bandar siap siaga menghadapi bencana.Pegawai Pertahanan Awam Daerah Langkawi, Kapten Pertahanan Awam Ahmad Shahfikri Darus berkata program tersebut bertujuan menyediakan latihan untuk masyarakat menghadapi kecemasan.Menurutnya lagi, program itu juga dapat mengurangkan risiko kehilangan nyawa atau kecederaan akibat bencana."Kami bersetuju memilih Pulau Tuba atas kapasiti memenuhi kriteria yang ditetapkan."Seperti mana yang ditetapkan, Pulau Tuba agak terpencil dari kawasan pulau utama di Langkawi dan keperluan utama sekali melibatkan pengurusan bencana dan kecemasan", katanya selepas perasmian program berkenaan di sini. Inisiatif ini juga membina komuniti berdaya tahan dan meningkatkan kemampuan untuk menyesuaikan diri dalam situasi sulit yang akan dihadapi.Kampung Siaga 221 merujuk kepada Akta Pertahanan Awam 221 yang merangkumi 21 fungsi APM.

(Pegawai Pertahanan Awam Daerah Langkawi, Kapten Pertahanan Awam Ahmad Shahfikri Darus/FOTO RTM)


PM ucap selamat ulang tahun ke-3 Saluran Berita RTM

(Datuk Seri Anwar Ibrahim/Foto fail Bernama)

KUALA LUMPUR, 25 Jun- Perdana Menteri, Datuk Seri Anwar Ibrahim mengucapkan Selamat Ulang Tahun ke-3 Saluran Berita RTM kepada seluruh warga Berita RTM.Dalam hantaran di Twitter, Anwar berharap Saluran Berita RTM dapat terus menyampaikan informasi tepat kepada masyarakat."Selamat Ulang Tahun Ke-3 buat Saluran @beritartm. Semoga dapat teruskan usaha menyampaikan informasi tepat dan berfakta kepada masyarakat," tulisnya.Saluran Berita RTM dirasmikan sebagai stesen televisyen terestrial kerajaan digital bersiaran percuma nasional selama 24 jam pertama di Malaysia yang dipancarkan dalam definisi tinggi (HD) pada 25 Jun 2020.

Berita berkaitanPengumuman penting bersempena ulang tahun ke-3 Saluran Berita RTM


Galak golongan muda ceburi bidang perkapalan - Anthony Loke

PUTRAJAYA, 25 Jun- Golongan muda digalakkan untuk menceburi bidang perkapalan kerana ia memberi pendapatan tinggi serta peluang peningkatan kerjaya.Sekali gus memenuhi keperluan pelaut di negara ini.Menteri Pengangkutan, Anthony Loke berkata, negara mempunyai sekitar 60,000 pelaut berdaftar, bukan sahaja bertugas untuk kapal laut tempatan malah dari seluruh dunia.Jumlah itu bagaimanapun tidak mencukupi berbanding keperluan sebenar industri."Seafarer (pelaut) ini bukan saja untuk kapal-kapal tempatan, malah kapal di seluruh dunia...ada ratusan ribu kapal di seluruh dunia jadi sudah tentu setiap kapal memerlukan ramai anak-anak kapal."Dia bukan saja boleh bertugas di atas kapal flag Malaysia...kalau mereka menjadi seafarer sudah tentu ada banyak peluang kerana kapal-kapal tempatan pun tidak cukup seafarer, apatah lagi kapal-kapal asing."Jadi sudah tentu ramai yang boleh diserap dalam bidang ini dan juga bidang-bidang lain, bidang perkapalan ini memerlukan seafarer yang ramai," katanya.

Beliau berkata demikian kepada pemberita selepas merasmikan Sambutan Hari Pelaut 2023 Peringkat Kebangsaan, di sini hari ini.Jelas Anthony, pelbagai latihan dan biasiswa disediakan melalui beberapa institut bawah Jabatan Laut Malaysia; industri perkapalan dan persatuan seperti Persatuan Pemilik Kapal Malaysia (MASA) dan Ikhtisas Kelautan Malaysia (IKMAL).Malah katanya ia juga merupakan peluang terbaik terutama kepada pelajar lepasan Sijil Pelajaran Malaysia (SPM) untuk mendapatkan latihan secara percuma, seterusnya kerjaya dalam bidang itu.

Transformasi Kad Pelaut DigitalDalam perkembangan berkaitan, katanya kerajaan merealisasikan transformasi Kad Pelaut sedia ada kepada Kad Pelaut Digital.Ia bagi mengurangkan kebergantungan kepada kad plastik yang menyumbang anggaran 14 juta tan plastik dilupus dalam lautan setahun.Selaras hasrat pendigitalan, usaha itu merupakan kerjasama Jabatan Laut Malaysia bersama Kementerian Pengangkutan (MoT), Kementerian Sains, Teknologi dan Inovasi Malaysia (MOSTI) dan Unit Pemodenan Tadbiran dan Perancangan Pengurusan Malaysia (MAMPU) Jabatan Perdana Menteri."Dengan kerjasama Jabatan Laut Malaysia dan inisiatif oleh Kumpulan Wang Pusat Perdagangan Laut, pra-pelancaran Kad Pelaut Digital bukan sahaja memudahkan proses dokumentasi pelaut Malaysia."Malah inisiatif ini bakal memulakan transformasi yang lebih besar dalam sistem kad digital oleh sektor kerajaan, serentak memberikan penekanan kepada aspek keselamatan data berlandaskan teknologi terkini," jelasnya.


Satu gempa bumi kuat landa Selatan Kepulauan Tonga

PETALING JAYA, 25 Jun- Satu gempa bumi kuat berukuran 6.3 pada skala Richter telah berlaku di Selatan Kepulauan Tonga pada 3.17 petang tadi.

Menurut Jabatan Meteorologi gempa berpusat di 24.2 darjah Selatan 175.8 darjah Barat dengan kedalaman 68 kilometer.Kedudukannya 899 kilometer Tenggara dari Laucala, Fiji."Penilaian awal, tiada ancaman tsunami kepada Malaysia," menurut kenyataan itu.

(Gempa bumi kuat landa Selatan Kepulauan Tonga)


10% nelayan disasarkan ceburi perniagaan hiliran

BACHOK, 25 Jun- Nelayan di negara ini disarankan untuk terlibat dalam perniagaan hiliran bagi membantu komuniti itu menjana sumber pendapatan tambahan. Pengerusi Lembaga Kemajuan Ikan Malaysia (LKIM) Muhammad Faiz Fadzil berkata, penglibatan yang disasarkan sebanyak 10% dalam tempoh setahun itu penting bagi memperbaiki taraf sosioekonomi mereka.Ketika ini penglibatan nelayan dalam aktiviti perniagaan hiliran masih rendah bagaimanapun, usaha berterusan sentiasa dilakukan bagi menggalakkan lebih ramai nelayan dapat menceburi bidang perniagaan. "Kita ada bahagian yang menguruskan perkara ini, dan mempelajarinya untuk melihat peluang-peluang tersebut. "Kita ada sediakan kursus untuk mereka berkecimpung dalam perniagaan. Perkara itu bagi memudahkan mereka untuk memasarkan produk," katanya pada majlis Rahmah Mesra Madani Libat Urus Pengerusi LKIM bersama nelayan Negeri Kelantan di sini.Selain pembiayaan kewangan, kursus-kursus bimbingan perniagaan terutama melalui Persatuan Nelayan Kawasan (PNK), Kumpulan Wanita Nelayan (KUNITA), serta Kumpulan Belia Nelayan (KUBENA) turut disediakan.   Pengarah LKIM negeri Kelantan, Khuzaimah Husain dan Pengerusi Persatuan Nelayan Negeri Kelantan, Mohd Saripudin Ishak turut hadir pada majlis itu.Muhammad Faiz berkata antara jenis perniagaan hiliran yang boleh diusahakan adalah pembuatan keropok, makanan berasaskan ikan selain eco pelancongan perikanan. Setakat ini seramai 84,000 nelayan berdaftar bersama LKIM di seluruh negara.


210 jururawat kontrak isi kekosongan di HSA, HSI

JOHOR BAHRU, 25 Jun- Seramai 210 jururawat kontrak bakal mengisi kekosongan di Hospital Sultanah Aminah (HSA) dan Hospital Sultan Ismail (HSI), di sini, bulan depan.Langkah itu bagi menangani isu kekurangan kakitangan di kedua-dua hospital tersebut yang berlarutan sejak beberapa tahun.Exco Kesihatan dan Perpaduan, Ling Tian Soon berkata pengisian akan dibuat dari semasa ke semasa, selepas menerima 33 orang jururawat baru-baru ini.Secara keseluruhan, kedua-dua hospital tersebut mengalami kekurangan 2,800 kakitangan untuk pelbagai jawatan."Dengan keadaan ataupun situasi hari ini kita dapat penambahan 210 tambah lagi, 33 sebelum ini, bererti 243...ia sangat membantu kepada kedua-dua hospital yang cukup sibuk."Ini dapat meringankan bebanan pengamal kesihatan atau perubatan," katanya.

Beliau ditemui pemberita selepas penyerahan barangan bukan perubatan di Hospital Sultanah Aminah, di sini hari ini.Dalam pada itu, sebanyak 600 barang bukan perubatan disumbangkan kepada hospital, seperti meja dan lokar oleh Pertubuhan Bukan Kerajaan (NGO).


Kanak-kanak perempuan tercampak selamat, ibu cedera

JOHOR BAHRU, 25 Jun- Seorang kanak-kanak perempuan berumur sepuluh tahun, terselamat, selepas tercampak keluar daripada kereta dinaiki, yang terbabit kemalangan, di Kampung Ban Foo, Ulu Tiram, di sini, pukul 7.07 minit pagi tadi.Komander Operasi, Pegawai Bomba Kanan II M. K Haridas berkata kanak-kanak tersebut mengalami cedera ringan dan luka di bahagian telinga.Ibu mangsa, Tan Yee Peng, 45, yang memandu kereta cedera di bahagian kaki kiri, manakala pemandu sebuah lagi kereta terlibat kemalangan, cedera ringan.Pasukan Keluaran Operasi menggunakan peralatan khas untuk mengeluarkan ibu kanak-kanak tersebut yang tersepit, di tempat duduk pemandu.Unit Bantuan Perkhidmatan Kecemasan (EMRS) bertindak memberi rawatan awal kepada kanak-kanak berkenaan, sebelum semua mangsa dihantar ke Hospital Sultan Ismail (HSI), untuk rawatan lanjut.Operasi melibatkan sembilan anggota dari Balai Bomba dan Penyelamat Johor Jaya, tamat pukul 8.20 minit pagi.


Pengumuman penting bersempena ulang tahun ke-3 Saluran Berita RTM

KUALA LUMPUR, 25 Jun- Bersempena ulang tahun ketiga Saluran Berita RTM hari ini, satu pengumuman penting akan dibuat pada 1 Julai.Ketua Pengarah Penyiaran, Suhaimi Sulaiman berkata ada sedikit hadiah akan diberi kepada penonton. "Kita akan membawa berita yang sangat istimewa tapi saya tak nak cakap lebih-lebih. Penonton tunggu sahaja 1 Julai ini," katanya.Mengenai Saluran Berita RTM yang sudah tiga tahun bersiaran beliau berkata walaupun terdapat pelbagai sumber berita tidak rasmi, masyarakat akan sentiasa kembali untuk menyemak kesahihan sesuatu berita."Dengan adanya pempengaruh, dengan adanya mereka yang kita kata wartawan awam (citizen journalist) contohnya, mereka melaporkan keadaan di mana-mana mereka berada."Tapi akhirnya orang ramai akan kembali juga kepada wartawan terlatih (trained journalist), mereka yang betul-betul mendapat pendidikan dan juga menghadiri pelbagai kursus menjadi wartawan mengikut etika kewartawanan dan sebagainya," tambah beliau.

(Suhaimi berkata pengumuman penting bersempena ulang tahun ke-3 Saluran Berita RTM)

Kini, Saluran Berita RTM memberi fokus kepada berita dan rancangan berkaitan berita yang bersiaran 24 jam sehari meliputi 8 bahasa iaitu Melayu, Inggeris, Mandarin, Tamil, Bajau, Dusun, Kadazan dan Iban, yang boleh ditonton menerusi myFreeview123 dalam bentuk HD.

Kami juga menawarkan 25 slot berita setiap hari, 12 bicarawara seminggu, lima hari berita perniagaan dan dua program majalah seminggu yang menyumbang pelbagai meklumat kepada masyarakat.Dalam mencapai objektif memerangi berita palsu, Saluran Berita RTM turut menampilkan program 'Pastikan Sahih' yang menyalurkan maklumat tepat kepada orang ramai.Terbaharu, KANTA 744 membawakan berita ringkas dan padat sebelum Berita Perdana 8.00 malam."Banyak berita palsu berlegar di media sosial, jadi saya lihat kita kena rancakkan lagi edaran bahan-bahan saluran BES (Bahagian Berita Ehwal Semasa) di media sosial contohnya di TikTok, Instagram, Whatsapp dan saya lihat ini cabaran untuk pastikan maklumat dapat tular sampai kepada rakyat," kata Menteri Komunikasi dan Digital, Fahmi Fadzil.

(Menteri Komunikasi dan Digital, Fahmi Fadzil)

Dengan pengenalan saluran berita, RTM melangkah setahap lagi ke hadapan dan secara keseluruhan dapat memberi sumbangan lebih besar terutama dalam menyampaikan maklumat sahih dan tepat kepada masyarakat.Saluran Berita RTM, stesen televisyen terestrial kerajaan digital percuma pertama di Malaysia yang dipancarkan dalam definisi tinggi (HD)."Kita memilih stesen televisyen di Indonesia sebagai model penubuhan saluran berita ini," kata bekas Ketua Pengarah Penyiaran, Abdul Muis Shefii, "Berikutan itu, kita di RTM mencadangkan agar kita mewujudkan satu slot berita pada permulaannya iaitu slot dari jam 5.00 petang hingga 10.00 malam yang khusus untuk menyiarkan berita terkini dan juga maklumat-maklumat semasa," jelas beliau.

(Bekas Ketua Pengarah Penyiaran, Abdul Muis Shefii)


'Jom Masuk Kampung' erat hubungan komuniti

KUALA TERENGGANU, 25 Jun- Program Karnival ‘Jom Masuk Kampung’ (JMK) anjuran Jabatan Kemajuan Masyarakat (KEMAS) untuk penduduk di kawasan luar bandar sebagai landasan bagi mengeratkan lagi hubungan baik antara agensi dan jabatan kerajaan bersama komuniti setempat di setiap negeri. Kejayaan pelaksanaan program itu mampu direalisasikan dengan sokongan penuh komuniti setempat. Perkara itu dinyatakan Pengarah KEMAS Negeri Terengganu Dr Faridah Mat, selepas menyempurnakan Majlis Penutup Program Karnival JMK Kampung Tok Ku Pulau Manis di Serada, Kuala Terengganu."Dalam program ini, walaupun kecil tetapi dia memberi jangkaan impak yang sangat besar kepada penduduk kampung. Saya lihat pengurusannya oleh kepimpinan kampung."Program sebegini kita akan teruskan lagi peringkat Kemas dan apa yang kita pentingkan. Kita nak perkasakan dari sudut kepimpinan kampung, penyatuan kampung dan penglibatan aktif para usahawan, para belia di kampung ini," katanya kepada pemberita di sini.Dr Faridah Mat turut menyampaikan hadiah utama cabutan bertuah termasuk dua ekor kambing kepada pengunjung pada program karnival selama tiga hari itu.

Sebanyak 60 gerai jualan terdiri peniaga kecil makanan, minuman dan barangan turut diberikan tapak untuk menjalankan operasi perniagaan mereka.

Sebelum ini KEMAS memperuntukkan sebanyak RM700,000 untuk penganjuran Program Karnival Jom Masuk Kampung di 14 Negeri.Kampung Tok Ku Pulau Manis merupakan lokasi keempat dalam siri penjelajahan program karnival tersebut pada tahun ini.Penganjuran program itu juga adalah sebagai landasan bagi mengeratkan lagi hubungan baik antara agensi dan jabatan kerajaan bersama komuniti setempat.


Kerjasama Malaysia, Jepun dalam sektor pendidikan tinggi dan inovasi

KUALA LUMPUR, 26 Jun- Malaysia dan Jepun komited bagi mengukuhkan kerjasama menerusi sektor pendidikan tinggi dan perluasan inovasi terkini.Perkara itu, termasuk usaha menjayakan pembukaan kampus cawangan Universiti Tsukuba di Malaysia bagi kedua-dua negara.Menteri Pendidikan Tinggi Datuk Seri Mohamed Khaled Nordin menerusi kenyataan memaklumkan, "pembukaan itu merupakan kampus cawangan universiti Jepun pertama di Malaysia dan dunia."Kampus itu akan memulakan pengambilan pada September 2024.Perkara itu dibincangkan selepas mengadakan pertemuan dengan Menteri Pendidikan, Kebudayaan, Sukan Sains dan Teknologi Keiko Nagaoka di Kuala Lumpur bersempena lawatan kerja dua hari ke Malaysia.Pertemuan dua hala itu merupakan pertemuan julung kali diadakan di antara kedua-dua pemimpin selain berbincang mengenai program pertukaran pelajar di kedua-dua negara.Aktiviti kerjasama turut diadakan melalui program bawah Malaysia-Japan International Institute of Technology (MJIIT) serta Japanese International Cooperation Agency (JICA) di samping pengukuhan kerjasama antara negara dalam meningkatkan kepakaran Pendidikan dan Latihan Teknikal dan Vokasional (TVET) dan penyelidikan.

(Keiko Nagaoka (kiri) dan Mohamed Khaled Nordin (kanan))


Pengakap Malaysia hantar pasukan khas, jalani bengkel bencana di Thailand

KUALA LUMPUR, 25 Jun- Selaras dengan tuntutan semasa, Persekutuan Pengakap Malaysia (PPM) akan menghantar pasukan khas seramai lima wakil ke Bengkel Tindakan Kemanusiaan Rantau Asia-Pasifik (APR) atau 'Humanitarian Action Workshop' di Kem Pengakap Vajiravudh, Si Racha, Thailand, pada 19 hingga 22 October ini.Timbalan Ketua Pesuruhjaya Pengakap Negara Yang Menjalankan Tugas-Tugas Ketua Pesuruhjaya Pengakap Negara, Nasaruddin Shamsuddin berkata, antara objektif bengkel selama tiga hari itu, adalah untuk melaksanakan tindakan kemanusiaan dalam organisasi pengakap kebangsaan (NSO)."Bengkel tersebut juga bermatlamat untuk mengguna pakai sebahagian atau keseluruhan amalan terbaik NSO yang telah melakukan tindakan kemanusiaan yang berkesan semasa respons bencana."Ia juga bagi memahami pendekatan yang berbeza dalam membantu orang yang berbeza terhadap pelbagai peringkat masyarakat, bermula daripada yang paling terdedah atau berisiko."Bengkel akan mengguna pakai garis panduan atau kerangka kerja Tindakan Kemanusiaan Kebangsaan berdasarkan kerangka kerja pengurangan bencana setempat dan garis panduan Tindakan Kemanusiaan Pertubuhan Pergerakan Pengakap Dunia (WOSM)," katanya dalam kenyataan media, hari ini.

(Dua set pam air berkuasa tinggi yang diserahkan kepada PPM/Foto Persekutuan Pengakap Malaysia)

Nasaruddin sebelum itu mengadakan mesyuarat bersama Disaster Risk, Humantarian and Emergency Response Team (DrHERT) PPM di Rumah B-P, di sini.Turut diadakan penyampaian dua set pam air berkuasa tinggi kepada PPM.


FAMA buka 203 outlet pemasaran bersempena Aidiladha

SHAH ALAM, 25 Jun- Lembaga Pemasaran Pertanian Persekutuan (FAMA) membuka 203 outlet pemasaran di seluruh negara, bagi memberi peluang kepada pengguna mendapatkan barangan keperluan, bersempena perayaan Aidiladha.Pengerusinya, Aminuddin Zulkipli berkata outlet itu merangkumi Pasar Tani, Pasar Tani Kekal, Pusat Transformasi Luar Bandar (RTC) dan Medan Niaga Satok (MNS)."FAMA memberi jaminan bekalan daging, ayam, sayur-sayuran dan kelapa mencukupi untuk sambutan Aidiladha."Kita yakin pengguna juga tidak akan menghadapi masalah mendapatkan barangan keperluan itu kerana persediaan awal menambah bekalan sentiasa dibuat oleh agensi bawah kementerian," katanya.

(Aminuddin Zulkipli (empat dari kiri) hadir pada Majlis Pelancaran Jualan Khas Aidiladha Madani Peringkat Kebangsaan 2023 di Shah Alam)

Beliau ditemui pemberita pada Majlis Pelancaran Jualan Khas Aidiladha Madani Peringkat Kebangsaan 2023, di sini hari ini.

Sementara itu, Aminuddin berkata sebanyak RM11 juta disasarkan pihaknya sepanjang lima hari program Jualan Khas Aidiladha Madani berlangsung, yang bermula semalam.


Liputan 4G meningkat 73.41% di kawasan berpenduduk

KOTA KINABALU, 25 Jun- Peratusan liputan 4G di kawasan berpenduduk di Sabah meningkat kepada 90.45% berbanding 73.41% sebelum pelaksanaan Pelan Jalinan Digital Negara (JENDELA) pada suku kedua tahun 2020.Timbalan Menteri Komunikasi dan Digital Teo Nie Ching berkata, setakat suku pertama 2023, sebanyak 180,346 daripada 303,569 premis di Sabah telah tersedia dengan gentian optik berkelajuan gigabit."Masih ada hampir 10% kawasan berpenduduk yang tidak ada liputan 4G ini. Jadi sekarang memang menjadi fokus untuk KKD dan bawah KKD kami ada beberapa projek salah satu projek yang kita panggil JENDELA."Bawah JENDELA Fasa 1 itu memang dua syarikat telah dilantik untuk mendirikan 398 menara baharu di seluruh Sabah," katanya ketika ditemubual di Konti Sabahfm, Kota Kinabalu selepas perjumpaan bersama Ketua-ketua Jabatan dan agensi bawah Kementerian Komunikasi dan Digital (KKD) di Sabah.Dalam perkembangan sama, Teo memaklumkan, bagi liputan 5G di Sabah, 29.9% kawasan berpenduduk telah menerima perkhidmatan tersebut menerusi 257 menara yang telah disiapkan, daripada 622 jumlah keseluruhan menara yang dicadang dibina di negeri ini.Terdahulu, Teo mengadakan kunjungan hormat terhadap Ketua Menteri Sabah, Datuk Seri Panglima Hajiji Noor di Sri Gaya, di sini.Dalam perkembangan lain, Teo memaklumkan, 13 Pusat Ekonomi Digital (PEDi) baharu akan diwujudkan di Sabah, tahun ini.Tender projek berkenaan akan dikeluarkan pada September dan dijangka siap, penghujung tahun ini.Pewujudan PEDi merupakan sebahagian daripada usaha kerajaan menjayakan wawasan sekurang-kurangnya satu PEDi di setiap kawasan Dewan Undangan Negeri di Sabah, sebelum akhir tahun ini."Saya datang ke PEDi ini saya cukup berbangga ada makanan yang dijual sampai ke Brunei. "Jadi saya rasa ini potensi untuk e-dagang berkembang dengan adanya kemudahan internet. Jadi produk mereka boleh jual," katanya.PEDI berperanan sebagai Pusat Sehenti yang menyediakan capaian Internet secara kolektif kepada masyarakat dan kawasan yang kurang mendapat liputan jalur lebar.


BOTB platform tentera berkarya

AYER KEROH, 25 Jun- Penganjuran program Battle of The Band, Tentera Darat Malaysia menjadi platform untuk anggota berkarya dan mengetengahkan idea seni mereka. Panglima Tentera Darat, Jeneral Tan Sri Mohammad Ab Rahman berkata, acara seperti ini juga adalah bertujuan untuk pemantapan sosial dan peningkatan moral anggota terlibat. "Walaupun hadiah yang ditawarkan tidak seberapa. Mereka di sini berpuas hati dengan apa yang merka telah lakukan."Hadiaah bukan satu perkara yang diutamakan, tetapi apa yang penting adalah mereka berjaya mengetengahkan karya seni mereka," katanya selepas Pertandingan Akhir Battle of The Band di Dataran Sejarah Ayer Keroh, Melaka. Penganjuran kali ke-4 BOTB itu adalah bersempena dengan sambutan Hari Tentera Darat Malaysia ke-90 . Mengulas lanjut katanya, Mohammad berharap acara sosial seperti itu bakal mendapat sambutan yang lebih meriah dalam kalangan anggota bagi tujuan mengetengahkan bakat seni mereka.Sementara itu, tuan rumah BOTB, D’Parawood, 10 Briged Para memenangi acara Pertandingan Kumpulan Band Dari Formasi. Panglima 10 Briged Para Mejar Jeneral Khairul Azmizal Ahmad Natal berkata, "kejohanan itu adalah satu pencapaian yang membanggakan walaupun mengambil masa hanya sebulan untuk menyiapkan lagu yang mereka bawakan. "Mesej yang kita ingin sampaikan kepada masyarakat luar ialah askar pun serba boleh. Kita bukan sahaja boleh bertempur, tetapi mempunyai pelbagai cabang dan bahagian."Muzik juga digunkaan sebagai menjada aspek sosial mereka selain menjada aspek kebajikan dan meningkatkan moral sebagai anggota tentera," katanya kepada pemberita.Menurut Pegawai Waran II Azrul Hafiz Jamaludin, beliau berbangga lagu hasil nukilannya itu berjaya mendapat tempat pertama pertandingan itu. "Untuk penghasilan musik, saya akan berbincang dengan semua ahli band saya, sebab semua ini tidak akan terjadi tanpa kerjasama dalam satu pasukan. Kita cuba untuk ,emjiwai untuk dapatkan jiwa patriotik Malaysia ini," katanya.D’Parawood mengalahkan Stallion Quatrd daripada 4 Divisyen yang berada di tempat ke-2 dan N’Separang daripada 5 Divisyen di tempat ke-3.


Poster bantuan RM1,500 sempena Aidiladha palsu - Fahmi

KUALA LUMPUR, 24 Jun- Sebaran berbentuk poster mendakwa kerajaan akan menyalurkan bantuan Aidiladha sebanyak RM1,500 adalah palsu.Perkara itu dimaklumkan oleh Menteri Komunikasi dan Digital Fahmi Fadzil menerusi akaun Facebook."Ini sebaran palsu, harap maklum," katanya ringkas.Umat Islam di Malaysia akan menyambut Aidiladha pada Khamis, 29 Jun ini.


SMS ada URL disekat mulai 2 Julai - Fahmi

KUALA LUMPUR, 24 Jun- Khidmat pesanan ringkas (SMS) yang terkandung pautan pelokasi sumber seragam (URL) akan disekat mulai 2 Julai ini.Menteri Komunikasi dan Digital, Fahmi Fadzil berkata, keputusan itu diambil sebagai salah satu cara untuk mencegah penipuan atas talian. Jelas Fahmi dalam kenyataan di laman sosial, beliau dan kementeriannya akan menjadikan keselamatan siber sebagai teras utama. April lalu, Suruhanjaya Komunikasi dan Multimedia Malaysia (SKMM) mengarahkan semua syarikat telekomunikasi (TELCO) untuk melarang sebarang kandungan URL dalam SMS.Arahan itu bertujuan mengelakkan pengguna daripada menjadi mangsa scam atau penipuan dalam talian.


Isu blok Ambalat: "Jangan fitnah, habis orang kampung" - PM

NILAI, 24 Jun- Perdana Menteri, Datuk Seri Anwar Ibrahim kesal dengan tuduhan sesetengah pihak berkaitan isu tuntutan di sempadan blok Ambalat.Beliau sekali lagi menegaskan perjanjian yang dicapai bersama Indonesia dalam lawatan dua hari Presiden Joko Widodo atau lebih dikenali Jokowi ke Malaysia pada awal Jun lalu tidak termasuk blok Ambalat.

"Ambalat dan Pulau Sebatik belum selesai. Saya tandatangani dengan Jokowi itu semua (perjanjian) yang lain, melainkan kawasan Ambalat dan Sebatik. Dia tidak setuju, saya tidak setuju, jadi saya kata tangguh yang itu. Tapi dia kata serah, serah Johor. Saya hubungi Tuanku Sultan Johor, saya kata Tuanku jangan bimbang kerana yang kita tandatangan itu tidak termasuk wilayah sempadan Johor, luar daripada tiga batu nautika dari sempadan Johor."Jangan fitnah, habis orang kampung. Itu isu serius kerana isu kedaulatan negara," katanya ketika berucap pada majlis Temu Anwar Negeri Sembilan di Dewan Tuanku Canselor Universiti Sains Islam Malaysia (USIM) di sini.Dalam pada itu, beliau berkata landskap politik negara perlu ditukar ke arah lebih baik bagi menjamin kesejahteraan dan kemampanan ekonomi masa hadapan.Anwar menyambut baik sebarang perbezaan pendapat, namun perlulah ditegur secara baik."Saya perlukan sokongan ini, kerana saya nak tukar peta politik negara kita. Tidak setuju dengan saya tidak apa, tegur dengan baik, jangan hina, jangan fitnah," katanya.


Tuduhan Tony Pua: Pemimpin BN diingatkan tidak keluar kenyataan - Ahmad Zahid

(Ahmad Zahid dalam Majlis Amanat Presiden UMNO Bersama Jentera UMNO Negeri Sembilandi Wisma UMNO Negeri Sembilan)

SEREMBAN, 24 Jun- Semua pemimpin parti Barisan Nasional (BN) diingatkan tidak memberi sebarang reaksi dan tidak melayan kenyataan mana-mana individu bertentangan dengan pendirian komponen parti yang membentuk Kerajaan Perpaduan.Pengerusinya, Datuk Seri Dr. Ahmad Zahid Hamidi berkata, sebarang reaksi hanya akan menampakkan sebuah masalah itu menjadi lebih besar, sedangkan ia tidak menjadi pegangan atau pendirian kepimpinan parti terbabit."Pegangan kami, perundingan dijalankan antara BN dan PH, Pakatan Harapan. Itu pegangan kami. Jadi saya berterima kasih kerana Anthony Loke (Setiausaha Agung DAP) yang keluarkan kenyataan bahawa beliau tidak 'endorse' (menyokong) pandangan yang berbeza itu sebagai pandangan parti."Kami juga berpendirian 'terus maju ke hadapan' dan jangan membaling batu di rumah kaca," katanya dalam sidang media selepas Majlis Amanat Presiden UMNO Bersama Jentera UMNO Negeri Sembilan di Wisma UMNO Negeri Sembilan di sini.Hadir sama, Timbalan Presiden UMNO, Datuk Seri Mohamad Hasan dan Pengerusi Badan Perhubungan UMNO Negeri Sembilan, Datuk Seri Jalaluddin Alias.Ahmad Zahid mengulas perkara itu selepas ditanya berkaitan kenyataan bekas Setiausaha Publisiti DAP, Tony Pua yang mendakwa menggelar BN sebagai 'pakatan korup’, ibarat seorang 'gelandangan politik' sedang mencari peluang untuk kekal relevan.Dakwaan Pua yang juga bekas Ahli Parlimen Damansara itu dikeluarkan beliau dalam satu majlis di Petaling Jaya, Selangor, baru-baru ini.


Kod etika penimbang tara elak elemen berat sebelah dalam pengadilan - Azalina

(Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman/ BERNAMA)

KUALA LUMPUR, 24 Jun - Satu Kod Etika tegas bagi penimbang tara perlu diwujudkan demi menjamin ketulusan serta mengelak elemen berat sebelah dalam pengadilan.Cadangan dilontar Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman berhubung tuntutan Kumpulan Sulu.Beliau menerusi kenyataan memaklumkan, tuntutan kumpulan yang mendakwa waris Kesultanan Sulu terhadap Malaysia mencerminkan proses timbang tara boleh disalah guna untuk mengancam negara berdaulat. Ini berikutan ketiadaan mekanisme pengawasan dan kegagalan penimbang tara untuk mematuhi standard etika juga profesional. Mekanisme pengawasan penting bagi memastikan penimbang tara berpegang kepada standard etika yang ketat bagi mengelakkan sebarang kes penimbang tara ‘berat sebelah’ atau prasangka. Azalina memberi jaminan kerajaan akan terus mempertahankan kedaulatan negara menerusi pelbagai usaha bagi memberi kefahaman berhubung kes Sulu.


'Admin' Facebook JDT Fan Club direman tiga hari

KUALA LUMPUR, 24 Jun- Seorang lelaki tempatan dipercayai pengendali (admin) akaun media sosial Facebook 'JDT Fans Club' ditahan polis selepas memuat naik hantaran berunsur penghinaan terhadap institusi diraja dan Sultan Johor.Setiausaha Polis Diraja Malaysia (PDRM), Datuk Noorsiah Mohd Saaduddin berkata, lelaki berusia 28 tahun itu ditahan di Alor Setar, Kedah, semalam dan direman selama tiga hari bermula hari ini hingga 26 Jun depan."Sebuah telefon bimbit dan satu kad sim yang dipercayai digunakan suspek ketika membuat hantaran terbabit turut dirampas untuk siasatan," katanya dalam kenyataan hari ini.Siasatan dijalankan oleh Unit Siasatan Jenayah Terkelas (USJT), Jabatan Siasatan Jenayah (JSJ) Bukit Aman di bawah Seksyen 500 Kanun Keseksaan 1948 kerana menghina raja, Seksyen 500 Kanun Keseksaan (fitnah jenayah) dan Seksyen 233 Akta Komunikasi dan Multimedia 1988."Tindakan tegas tanpa kompromi akan diambil terhadap mana-mana individu yang sengaja menggugat ketenteraman serta keselamatan awam," katanya.


Bot persiaran dinaiki warga NZ, Australia dan Indonesia ditahan

(Bot persiaran asing ditahan Maritim Malaysia di Mersing, Johor)

MERSING, 24 Jun- Sebuah bot persiaran asing ditahan Agensi Penguatkuasaan Maritim Malaysia, Zon Maritim Mersing di Pulau Tengah, di sini, semalam.Pengarahnya, Komander Maritim Suhaizan Saadin berkata, bot persiaran yang ditahan sekitar pukul 5.15 petang itu berdaftar di New Zealand.Bot berkenaan dikendali pasangan suami isteri warga New Zealand dan Australia yang turut dinaiki tiga warga Indonesia.Hasil pemeriksaan, mereka gagal menunjukkan dokumen bersauh daripada Jabatan Laut Malaysia, selain tidak memaklumkan ketibaannya di negara ini.Semua suspek berusia 39 hingga 74 tahun ditahan mengikut Seksyen 491B(1)(l)Ordinan Perkapalan Saudagar 1952.


Suami isteri maut dalam nahas melibatkan treler

(Keadaan kereta Perodua Myvi yang terlibat kemalangan dengan sebuah treler di KM16.9, Jalan Raya Timur Barat (JRTB) Gerik-Jeli, Gerik/ Foto JBPM)

GERIK, 24 Jun- Sepasang suami isteri maut manakala tiga anak mereka cedera dalam kemalangan membabitkan sebuah treler di Kilometer 16.9, Jalan Raya Timur Barat (JRTB) Gerik-Jeli.Dalam kejadian sekitar pukul 1 petang itu, mangsa dikenali sebagai Mohamad Nasir, 51, memandu kereta jenis Perodua Myvi dan isteri, Rohaya Harun, 46, yang duduk di bahagian penumpang hadapan maut di tempat kejadian.Manakala anak mangsa Mohamad Amir Zaqwan, 14 tahun, Nur Auni Batrisya, 12 tahun dan Mohamad Zarith, 7 tahun dilaporkan cedera parah.

(Anggota dari BBP Gerik diatur gerak ke lokasi kejadian selepas menerima maklumat pada pukul 1.10 petang)

Menurut Pengarah Bomba dan Penyelamat Perak, Sayani Saidon, kejadian berlaku ketika lima beranak itu dalam perjalanan dari arah Gerik menghala ke Jeli.

"Sepasukan anggota dari BBP Gerik diatur gerak ke lokasi kejadian selepas menerima maklumat pada pukul 1.10 petang."Kemalangan membabitkan kereta Perodua Myvi dan sebuah treler muatan simen dipandu lelaki berusia 50 tahun."Terdapat enam mangsa terlibat dalam nahas itu dan dua daripada mereka disahkan maut di lokasi kejadian oleh pegawai perubatan, katanya.Pemandu treler yang terlibat disahkan selamat dan operasi tamat sekitar pukul 2.45 petang.

Sementara itu, Ketua Polis Perak, Datuk Seri Mohd Yusri Hassan Basri meminta orang awam yang menyaksikan kemalangan maut itu tampil ke Ibu Pejabat Daerah (IPD) Gerik bagi memberikan maklumat.Kes tersebut disiasat mengikut Seksyen 41(1) Akta Pengangkutan Jalan (APJ) 1987.


Iswara terbalik, suri rumah maut elak lori di Pekan

(Keadaan kereta mangsa yang terbalik di Pekan, Pahang/Polis Pekan)

PEKAN, 24 Jun- Seorang suri rumah maut, manakala lima penumpang termasuk empat kanak-kanak terselamat selepas kereta dipandunya terbabas dan terbalik di Kilometer 45, Jalan Pekan-Salong, di sini, pagi tadi.

Dalam kejadian 10.05 pagi itu, pemandu kereta jenis Proton Iswara, Noorain Moktar, 35, disahkan meninggal dunia di tempat kejadian.

Ketua Polis Daerah, Superintenden Mohd Zaidi Mat Zin dalam kenyataan berkata, tiga penumpang berusia satu hingga 11 tahun cedera di muka, manakala dua lagi penumpang berusia lapan dan 30 tahun tidak mengalami sebarang kecederaan. Siasatan awal mendapati mangsa bersama penumpang lain dalam perjalanan dari arah Felda Chini, Pekan menghala ke Gambang, Kuantan.Ketika tiba di lokasi kejadian, mangsa dikatakan cuba mengelak sebuah lori dari arah bertentangan yang hampir masuk ke laluannya. Susulan itu, kereta dipandu mangsa hilang kawalan lalu terbabas masuk ke laluan bertentangan sebelum terbalik. Mayat mangsa dibawa ke Hospital Pekan untuk bedah siasat.

Kes disiasat di bawah Seksyen 41(1) Akta Pengangkutan Jalan 1987.


Tiga beradik tunggang motosikal maut di Pekan

(Keadaan motosikal dan MPV yang terlibat kemalangan di Pekan, Pahang/Polis Pekan)

PEKAN, 24 Jun- Tiga beradik maut selepas motosikal ditunggangi mereka bertembung dengan sebuah kenderaan pelbagai guna (MPV) di Kilometer 7, Jalan Benta-Lamir dekat Kampung Langgar, di sini, tengah hari tadi. Dalam kejadian 12.30 tengah hari itu, mangsa, Nik Ikram Idwan Nik Mohd Khairul Hisyam, 15, serta dua adiknya, Nik Nur Faqihah, 11, dan Nik Ikram Nuqman, 5, meninggal dunia di tempat kejadian.Ketua Polis Daerah, Superintenden Mohd. Zaidi Mat Zin berkata, siasatan awal mendapati pemandu MPV bersama enam penumpang dalam perjalanan dari arah Taman Jambu, Pekan menghala ke Kuantan. Sementara penunggang motosikal pula dikatakan dalam perjalanan dari arah Kampung Lamir menghala ke Kampung Langgar. Apabila tiba di tempat kejadian, penunggang motosikal dipercayai terbabas dan masuk ke laluan bertentangan sebelum bertembung dengan MPV yang datang dari arah hadapan. Pemandu MPV cedera pada tangan kiri, seorang penumpang sakit tangan dan seorang lagi penumpang yang merupakan warga emas kini sedang menerima rawatan di Hospital Pekan.Mangsa yang meninggal dunia dibawa ke Hospital Pekan untuk bedah siasat. Kes disiasat mengikut Seksyen 41 (1) Akta Pengangkutan Jalan (APJ) 1987.

(Salah seorang mangsa yang maut dalam kemalangan di Pekan, Pahang/Polis Pekan)


PRU DUN: PM beri bayangan Ogos ini

NILAI, 24 Jun- Perdana Menteri, Datuk Seri Anwar Ibrahim memberi bayangan Pilihan Raya Umum Dewan Undangan Negeri (PRU DUN) yang melibatkan enam negeri dijangka diadakan selewat-lewatnya Ogos ini.Beliau juga menggesa semua parti politik serta jentera parti agar memberi sokongan padu bagi menghadapi PRU DUN kelak."Saya minta kerjasama semua bagi sokongan. Mesti ada pilihan raya selewat- lewatnya Ogos,"katanya.Beliau berucap demikian pada Program Ramah Mesra Perdana Menteri Bersama Masyarakat India di Desa Cempaka, Nilai.Terdahulu,  Anwar tiba kira-kira pukul 1.00 petang di Desa Cempaka, Nilai bagi menghadiri program tersebut yang dihadiri lebih 2,000 masyarakat India.

(Datuk Seri Anwar pada Program Ramah Mesra Perdana Menteri Bersama Masyarakat India di Desa Cempaka, Nilai/ BERNAMA)

"Sangat gembira sebab PM (Perdana Menteri) datang jumpa kita dalam kesibukan, masih ada masa untuk datang jumpa kita, sangat bersyukur," kata Sujata Ramadevi."Saya rasa sangat seronok menyertai majlis ramah mesra, ini baru pertama kali dapat jumpa Datuk Seri Anwar depan-depan, rasa seronok dan bangga," kataSumanthi Kumar.Dalam program tersebut, Perdana Menteri turut menyampaikan sumbangan kepada enam pelajar cemerlang Sijil Pelajaran Malaysia (SPM).Turut hadir, Menteri Besar Negeri Sembilan Datuk Seri Aminuddin Harun dan ADUN Nilai, Arul Kumar.


KPKT lulus RM36.34 juta naik taraf infrastruktur awam Kedah

(Nga Kor Ming mengadakan sesi lawatan ke Pasar Teluk Wanjahdi Alor Setar, Kedah)

ALOR SETAR, 24 Jun- Kementerian Pembangunan Kerajaan Tempatan (KPKT) meluluskan peruntukan pembangunan berjumlah RM36.34 juta melibatkan sebanyak 95 projek bagi menaiktaraf dan menyelenggara infrastruktur awam di Kedah.

Menterinya, Nga Kor Ming berkata, peruntukan menerusi Sentuhan Kasih KPKT disalurkan kepada 11 pihak berkuasa tempatan (PBT) di negeri itu bagi meningkatkan kualiti fasiliti awam demi manfaat penduduk setempat.Sebanyak RM35.84 juta daripada jumlah keseluruhan itu melibatkan 13  projek yang diluluskan Majlis Bandaraya Alor Setar (MBAS) sehingga Jun tahun ini.Sementara itu, sejumlah RM500,000 lagi membabitkan peruntukan menaik taraf kemudahan awam dan infrastruktur Pasar Teluk Wanjah, Dewan Dato Syed Omar, Projek Longkang Taman Pulai Jaya dan Dataran Kejat Medan Selera Darul Aman di Alor Setar yang diluluskan hari ini."Kebanyakan projek infrastruktur kita beri keutamaan kepada projek berimpak tinggi yang dekat di hati rakyat seperti naik taraf pasar awam, baik pulih tandas kotor, baiki jalan rosak serta lampu solar mampan, hijau dan jimat tenaga."Kesemua ini kita akan lihat kepada impak kepada rakyat dan bukan apa kementerian mahu atau pegawai mahu. Kita sentiasa memberikan peruntukan berdasarkan kepada apa yang rakyat mahu, ini adalah keutamaan kita," katanya dalam sidang media selepas mengadakan sesi lawatan ke Pasar Teluk Wanjah, di sini.Hadir sama Ketua Setiausaha KPKT, Datuk M Noor Azman Taib, Ketua Pengarah Jabatan Kerajaan Tempatan, Datuk Mohd Fadzli Mohd Kenali, Datuk Bandar MBAS, Datuk Mphd Yusri Md Daud.Tambah Kor Ming, terdapat beberapa lagi projek berskala besar akan diberikan peruntukan pembangunan dan diumumkan kelak.Keseluruhan peruntukan menaik taraf kemudahan awan serta infrastruktur itu merupakan peruntukan berlandaskan pelaksanan bagi memastikan perkhidmatan dan fokus KPKT terhadap kesejahteraan rakyat terus dipertingkatkan.


KKDW peruntuk RM12.8 juta untuk program pembangunan dan usahawan

(Perdana Menteri menyampaikan replika cek Bantuan Program Pembangunan Risda Negeri Sembilan kepada salah seorang penerima pada Majlis Pelancaran Sentuhan Kasih Desa di Dataran Nilai hari ini/ BERNAMA)

SEREMBAN, 24 Jun- Kementerian Kemajuan Desa dan Wilayah (KKDW) memperuntukkan sebanyak RM12.8 juta melibatkan 5,757 penerima untuk program pembangunan dan usahawan di negeri ini.Dalam satu kenyataan hari ini KKDW memaklumkan antara bantuan berkenaan ialah Bantuan Keseluruhan Program Pembangunan Pihak Berkuasa Kemajuan Pekebun Kecil Perusahaan Getah (Risda) Peringkat Negeri Sembilan bagi tempoh Januari hingga Jun ini berjumlah RM12.3 juta kepada 5,729 pekebun kecil.Selain itu, sebanyak RM277,000 menerusi FELCRA Berhad dengan RM190,000 kepada enam penerima Program Premis Perniagaan.Manakala bagi Program Agro Pertanian dan Fertigasi kepada sebanyak RM87,000 diperuntukkan kepada 20 penerima.KKDW menerusi Bantuan Skim Pembiayaan Ekonomi Desa (SPED) turut menyerahkan RM188,000 kepada dua penerima.Bantuan tersebut diberikan hari ini pada program Sentuhan Kasih Desa (SKD) Negeri Sembilan di Dataran Nilai yang dirasmikan oleh Perdana Menteri Datuk Seri Anwar Ibrahim.Hadir sama, Timbalan Perdana Menteri merangkap Menteri Kemajuan Desa dan Wilayah, Datuk Seri Dr Ahmad Zahid Hamidi; Menteri Besar Datuk Seri Aminuddin Harun dan Menteri Pertahanan Datuk Seri Mohamad Hasan.

(Datuk Seri Dr Ahmad Zahid Hamidi bersama Perdana Menteri pada Program Sentuhan Kasih Desa di Dataran Nilai, Negeri Sembilan/ FB Zahid Hamidi)

Program SKD akan diadakan di lima negeri selepas ini iaitu Kedah, Pulau Pinang, Selangor, Kelantan dan Terengganu.Ia sekali gus memberi peluang kepada kerajaan mendengar suara hati rakyat secara dekat serta menawarkan pelbagai inisiatif kementerian kepada rakyat.Sementara KUD@NS Fest yang diadakan bermula 22 Jun hingga esok mengetengahkan 12 usahawan desa di Arena Usahawan merangkumi sektor pemakanan, perkhidmatan dan tekstil.Program berkenaan turut menyediakan ruang kepada usahawan luar bandar dalam memasarkan produk jualan melalui jualan langsung, pemadanan dan rancangan perniagaan selain mempromosikan produk dan perkhidmatan luar bandar.


Melaka Agrofest bawa sektor pertanian lebih dekat dengan masyarakat

AYER KEROH, 24 Jun- Penjenamaan semula Hari Peladang, Penternak dan Nelayan Peringkat Negeri Melaka kepada Melaka Agrofest diharap dapat membawa sektor pertanian lebih dekat dengan masyarakat.Ketua Menteri Melaka, Datuk Seri Ab Rauf Yusoh berkata, Melaka Agrofest antara pengisian yang bakal dilaksana pada tahun hadapan sempena Tahun Melawat Melaka (TMM) 2024."Jadi hasil yang baik ini akan dipamerkan semasa pameran agrofest tahun hadapan sesuai dengan TMM 2024."Kita bercadang merangka agrofest tahun hadapan sesuai dengan musim durian, jadi kita boleh buat pelbagai acara menarik bagi pelancong-pelancong untuk datang ke Melaka bagi menikmati kepelbagaian hasil pertanian juga buah-buahan tempatan yang akan dituai pada musim tersebut," katanya kepada pemberita pada perasmian Melaka Agrofest 2023 di Dataran Sejarah, di sini.Sementara itu, Melaka juga komited melaksanakan kajian Perancangan Guna Tanah Kawasan Sumber Makanan Negara (KAGUMN) dalam usaha menyokong sekuriti makanan negara menjelang 2040.Kerajaan negeri mensasarkan tanah seluas 21,757.63 hektar di negeri itu yang berpotensi menjadi kawasan tanaman selain meneliti tanah-tanah terbiar."Kita ada banyak tanah terbiar terutamanya kawasan-kawan sawah padi terbiar di seluruh Melaka, kita akan minta kajian dilakukandan diambil alih untuk dijadikan kawasan tanaman untuk keterjaminan makanan," katanya.Berdasarkan kajian sehingga 2021, seluas 11,398.67 hektar tanah di Melaka merupakan kawasan pengeluaran makanan semasa membabitkan padi, buah-buahan, sayuran, penternakan dan perikanan.


SKMM lebih tegas tangani penyebaran fitnah - Fahmi

KOTA BHARU, 24 Jun- Suruhanjaya Komunikasi dan Multimedia Malaysia(SKMM) akan bersikap lebih tegas berhubung penyebaran fitnah melibatkan sentimen perkauman, agama dan institusi diraja (3R).Ini terutama di platform media sosial menjelang Pilihan Raya Umum (PRU) Dewan Undangan Negeri. Menteri Komunikasi dan Digital, Fahmi Fadzil berkata ke arah itu, pihaknya akan mengadakan pertemuan bersama penyedia perkhidmatan media sosial termasuk Telegram dan TikTok dalam usaha mengekang isu terbabit. "Kerjasama yang baik di antara Polis Diraja Malaysia, Suruhanjaya Komunikasi dan Multimedia Malaysia serta penyedia platform amat penting."Bukan hanya untuk mengelak sebaran bahan-bahan 3R tetapi juga untuk memastikan platform media sosial ini tidak disalahguna oleh penjenayah."Kita melihat sebagai contoh aplikasi Telegram disalahguna oleh scammer untuk mencuri RM45 juta wang rakyat Malaysia sepanjang tiga tahun kebelakangan ini, ini jumlah yang besar," katanya.

(Menteri Komunikasi dan Digital, Fahmi Fadzil)

Beliau berkata demikian pada sidang media selepas merasmikan program Kita Madani Peringkat Negeri Kelantan di Dewan WAWA, Jalan Atas Banggol, di sini hari ini.Sebanyak 132 Komuniti Madani ditubuhkan di Kelantan membabitkan 45 DUN bagi membantu melestarikan konsep Malaysia Madani. Mengulas lanjut, beliau berkata pihaknya turut melihat keperluan meneliti kemungkinan pindaan Akta Komunikasi dan Multimedia bagi memastikan pihak SKMM mempunyai kuasa lebih bagi menangani isu terbabit daripada berulang.Perbincangan akan diadakan dengan pihak terlibat mengenai perkara itu dan berharap pindaan akta berkenaan dapat dilakukan menjelang hujung tahun ini.


Jumlah miskin tegar perlu dinoktahkan - Anwar

NILAI, 24 Jun- Perdana Menteri Datuk Seri Anwar Ibrahim berkata, jumlah miskin tegar di Malaysia perlu dinoktahkan pada tahun ini. Selain itu, Kementerian Kemajuan Desa dan Wilayah (KKDW) perlu menggerakkan jentera dengan segera bagi merealisasi perkara tersebutAnwar berkata, KKDW merupakan kementerian strategik yang mampu menyantuni rakyat."Walaupun ada agensi-agensi lain, KKDW sangat penting termasuk Jabatan Kemajuan Orang Asli (JAKOA) untuk mendapat maklumat yang tepat bagi golongan miskin tegar."Tahun ini kita mesti noktahkan jumlah kemiskinan tegar termasuk di Negeri Sembilan. Maknanya ini adalah tidak praktikal berapa jumlah 130,000 keluarga. Sekarang ini sudah cecah 50-60% jumlah masuk yang melepaskan dia daripada kemiskinan," katanya pada Majlis Pelancaran Sentuhan Kasih Desa di Dataran Nilai.Bagaimanapun, seluruh jentera kerajaan mesti bekerjasama untuk ke arah itu selain beri keutamaan kepada keluarga miskin tegar.Sementara itu, Anwar turut menyerahkan bantuan berjumlah RM12.8 juta yang memanfaatkan 5,757 penerima melalui program Sentuhan Kasih Desa Negeri Sembilan.Bantuan itu merupakan program bawah Kementerian Kemajuan Desa dan Wilayah (KKDW).Penerima bantuan yang ditemui pemberita Mohd Yusoff Fauzi turut memberi reaksi positif kerana "KKWD memberikan peluang dan menggilap bakat saya selain dapat mengembangkan lagi perniagaan. Peluang pekerjaan juga dapat diwujudkan kepada penduduk kampung."Bagi Usahawan Desa Marhanim Che Omar, "usaha KKDW memberikan saya untuk meluaskan lagi perniagaan selain membantu usahawan untuk menambah pendapatan."


MRC berjaya selesaikan misi khas ke Brussels

KUALA LUMPUR, 24 Jun- Majlis Getah Malaysia (MRC) berjaya menyelesaikan misi khasnya ke Brussels, Belgium dari 18 hingga 23 Jun lalu.Ia bertujuan membentangkan kertas pendirian mengenai European Union (EU) Corporate Sustainability Due Diligence (CSDD) bertajuk "Bersama Menuju Masa Depan Lestari Industri Getah Malaysia".Menerusi kenyataan itu MRC berkata, "Parlimen Eropah telah bersetuju dengan usul untuk direktif CSDD oleh Suruhanjaya Eropah (EC)."Ia bagi memupuk kelestarian dan tingkah laku korporat yang bertanggungjawab, serta memastikan hak asasi manusia termasuk mengambil pertimbangan alam sekitar berkaitan operasi syarikat dan tadbir urus korporat.Direktif baharu CSDD merupakan rangka kerja yang amat dialu-alukan.Perkara itu bagi memastikan tingkah laku perniagaan yang bertanggungjawab dan menyokong usaha dalam memenuhi komitmen Perjanjian Paris dan Matlamat Pembangunan Mampan (SDGs) sekali gus dapat menangani kesan buruk termasuk dalam rantaian nilai di dalam dan di luar Eropah.


Masyarakat berperanan halang penularan denggi

BUKIT MERTAJAM, 24 Jun-Masyarakat memainkan peranan penting dalam usaha menghalang penularan jangkitan denggi.Ketua Menteri Pulau Pinang, Chow Kon Yeow berkata masyarakat perlu mengambil tanggungjawap untuk memastikan persekitaran kawasan perumahan bersih dan tidak mudah terdedah kepada ancaman nyamuk Aedes."Jadi, pada tahun ini, kita mendapati kes-kes denggi Pulau Pinang meningkat mendadak berbanding tahun lepas."Tetapi setelah berusaha, kes denggi menurun dan kita berharap kita mampu mengawal keadaan dengan usaha di peringkat komuniti", katanya kepada pemberita selepas hadir ke Program Gotong-royong Mega Perangi Aedes 1.0 & Pelancaran One Hour Malaysia Clean Up Bersempena Hari Denggi Asean Daerah Seberang Perai Tengah di sini.Jumlah kumulatif kes demam denggi yang dilaporkan di negeri ini adalah sebanyak 4,799  kes berbanding 282 kes bagi tempoh sama tahun 2022, iaitu peningkatan sebanyak 1,602 peratus  bersamaan dengan 4,517 kes.

(Ketua Menteri Pulau Pinang, Chow Kon Yeow/FOTO RTM)


Malaysia sekali lagi tuan rumah Kejohanan Billie Jean King Cup

AYER KEROH, 24 Jun- Malaysia sekali lagi dipilih menjadi tuan rumah bagi Kejohanan Billie Jean King Cup,  Asian Oceania Group 2, yang akan berlangsung pada 24 hingga 29 Julai depan di Pusat Tenis Negara.Setiausaha Kehormat Persatuan Tenis Malaysia (LTAM) Muhammad Shahrul Hafidz Ab Rahim berkata, sebanyak 12 negara termasuk Malaysia akan terlibat dalam kejohanan tersebut.LTAM menyasarkan untuk mencapai prestasi terbaik dan dinaikkan ke kumpulan 1 walaupun menerima saingan sengit negara-negara terlibat.Antara negara yang tersenarai dalam kumpulan 2 adalah, New Zealand, Indonesia, Taipe, Pakistan, Singapura, Sri Lanka, Hong Kong, Turkmenistan, Pacific Oceania, Mongolia, Guam dan Malaysia."Untuk menjayakan pertandingan kali ini, kita juga mengambil pegawai yang bertauliah dan berpengalaman dari seluruh negara yang akan diketuai oleh Pengarah Pertandingan iaitu Shahizan Hasnan."Kita akan membantu penganjuran dan menyediakan lebih daripada 37 orang pegawai pertandingan dan juga 37 orang pegawai bola kanak-kanak dari Malaysia. Ia juga memberi peluang kepada atlet-atlet tenis dan juga pegawai kita untuk menyertai kejohanan ini secara rasmi," katanya pada Sidang Media di Kompleks Tenis Melaka.Mengulas lanjut Muhammad Shahrul Hafidz berkata, pasukan akan dibahagikan kepada dua kumpulan iaitu A dan B, manakala pemilihan rasmi akan diadakan pasa 23 Julai depan.Pemilihan sebagai tuan rumah buat kali ke-2 merupakan satu penghargaan buat LTAM dan ia adalah satu usaha dalam mendedahkan atlet sukan negara ke peringkat antarabangsa.


Tiada kenaikan tarif elektrik di Sarawak

KUCHING, 24 Jun-Sarawak tidak bercadang menaikkan tarif elektrik berikutan kemampuan negeri itu menjana elektrik daripada pelbagai sumber boleh diperbaharui seperti empangan hidroelektrik.Premier Sarawak, Datuk Patinggi Tan Sri Abang Johari Tun Openg berkata peningkatan tarif elektrik dilihat hanya akan memberi kesan kepada ekonomi dan pelabur di negeri berkenaan."Tarif elektrik di Sarawak tidak tinggi."Walaupun banyak pihak mahu menaikkan tarif elektrik. Kita masih kekal pada harga yang sama", katanya ketika berucap pada Majlis Makan Malam dan Perasmian Mesyuarat Agung Tahunan Persatuan Kontraktor Melayu Malaysia PKMM Sarawak Kali ke-24 di sini malam tadi

(Premier Sarawak, Datuk Patinggi Tan Sri Abang Johari Tun Openg)


Pulau Pinang terima hampir RM 215 juta

BUKIT MERTAJAM, 24 Jun-Kerajaan melalui Kementerian Pembangunan Kerajaan Tempatan (KPKT) hari ini memperuntukkan hampir RM215 juta kepada Pulau Pinang menerusi 'Program Sentuhan Kasih KPKT' demi kesejahteraan rakyat negeri itu.Menterinya, Nga Kor Ming berkata, peruntukan tersebut membuktikan komitmen kerajaan MADANI bagi memastikan agar tiada negeri dianaktirikan dan dinafikan daripada mendapat limpahan pembangunan."Hari ini KPKT meluluskan RM4.02 juta kepada warga Kampung Baru. Oleh hal demikian,jumlah keseluruhan yang disalurkan kerajaan melalui Program Sentuhan Kasih kepada Pulau Pinang sebanyak RM 215 juta merupakan rekod tertinggi dalam sejarah."Ini menunjukkan komited kerajaan MADANI berdiri teguh bersama kerajaan negeri dan kesejahteraan rakyat adalah keutamaan kerajaan", katanya kepada pemberita selepas hadir ke Kampung Baru Berapit di sini.Beliau turut berkata kerajaan Pulau Pinang akan mencalonkan Kampung Baru Bukit Berapit dan enam buah lagi kampung bagi menerima pengiktirafan sebagai Tapak Warisan Dunia oleh UNESCO.

(Menteri Pembangunan dan Kerajaan Tempatan, Nga Kor Ming)


Kenyataan Tony Pua tidak wakili DAP - Anthony Loke

KUALA LUMPUR, 24 Jun- Sebarang kenyataan provokatif terhadap rakan gabungan dalam Kerajaan Perpaduan adalah tidak selari dengan pendirian dan hala tuju parti DAP, pada masa kini.Setiausaha Agung DAP, Anthony Loke merujuk laporan media yang memetik ucapan Tony Pua dalam satu majlis dianjurkan oleh DAP Petaling Jaya.Tegas beliau, ucapan daripada Tony Pua yang berunsur serangan terhadap rakan gabungan utama dalam Kerajaan Perpaduan tidak seharusnya dikeluarkan."Tony Pua tidak lagi memegang apa-apa jawatan dalam DAP. Justeru itu, beliau bercakap atas kapasiti individu dan tidak sama sekali mewakili kepimpinan parti."Kepimpinan tertinggi DAP telah membuat keputusan dasar untuk bekerjasama dengan gabungan politik lain demi mencapai kestabilan politik," katanya menerusi kemas kini di laman Facebook, hari ini.

(Setiausaha Agung DAP, Anthony Loke/Foto fail Bernama)

Pua dalam ucapannya mendakwa Barisan Nasional (BN) sebagai 'korup' selain berharap Pakatan Harapan (PH) dapat membentuk kerajaan sendiri tanpa membabitkan UMNO dan BN pada PRU akan datang.Anthony Loke dalam pada itu turut mengingatkan semua pemimpin dan ahli DAP untuk sentiasa menjaga keharmonian hubungan antara parti dan gabungan dalam Kerajaan Perpaduan.Ia demi kestabilan politik yang amat diperlukan pada ketika negara menghadapi pelbagai cabaran luaran. "Sesiapa dalam DAP yang tidak boleh menjaga mulut mereka dalam perkara ini adalah tidak dialu-alukan sama sekali untuk berucap dalam pentas," tambahnya.


Pelantikan Pengerusi PEDi mampu rancakkan lagi aktiviti dan gerak kerja

KOTA BHARU, 24 Jun-Pelantikan Pengerusi Panel Penasihat Perpaduan Pusat Ekonomi Digital (PEDi) diharap dapat merancakkan lagi aktiviti dan gerak kerja pusat itu.Menteri Komunikasi dan Digital, Fahmi Fadzil berkata, ia sekaligus meningkatkan ekonomi digital setempat melalui penglibatan komuniti di sekitar PEDi."Di Kelantan terdapat 72 PEDi bagi membantu selesaikan masalah masalah Internet, masalah ekonomi."Rakyat perlu merasai sendiri nikmat keterlibatan dalam ekonomi digital", katanya selepas Majlis Penyerahan Watikah Pelantikan Pengerusi Panel Penasihat Perpaduan Pusat Ekonomi Digital (PEDi) Peringkat Negeri Kelantan di sini hari ini.Terdahulu dalam ucapannya Fahmi berkata, sehingga kini 72 PEDi telah dibangunkan di Kelantan dengan jumlah keseluruhan pengguna mencecah lebih 133,000 orang.Manakala 2,294 merupakan usahawan aktif PEDi dan lebih 259,000 penyertaan latihan PEDi telah direkodkan di negeri itu.

(Menteri Komunikasi dan Digital, Fahmi Fadzil/FOTO RTM)


RM 18.9 juta peruntukan buat program keusahawanan KEMAS

KUALA TERENGGANU, 24 Jun-Sejumlah RM18.9 juta diperuntukkan Jabatan Kemajuan Masyarakat (KEMAS) bagi program keusahawan, tahun ini.Ketua Pengarahnya, Ahmad Kamal Idris Mohd Nawawi berkata, ia bagi meningkatkan taraf sosial ekonomi kira-kira 1,500 usahawan di seluruh negara.Peruntukan berkenaan untuk menyediakan pelbagai latihan bagi melahirkan usahawan setiap tahun. Antara bidang kemahiran disediakan termasuk jahitan, masakan, pendidikan keluarga, komputer dan seni tangan menerusi program ‘Quick Win’."Pelbagai program dirangka KEMAS menfokuskan usahawan rintis bagi mereka yang ingin memulakan perniagaan."Mungkin selepas berjaya mereka akan pinjam dengan MARA, jadi kita atasi masalah berkenaan", katanya demikian kepada pemberita selepas merasmikan program Jom Masuk Kampung di Kampung Pulau Manis dekat Serada di sini pada Jumaat.Tiada syarat kelayakan akademik ditetapkan bagi mereka yang ingin mengikuti kursus kemahiran tersebut.

(Ketua Pengarah KEMAS, Ahmad Kamal Idris Mohd Nawawi/FOTO RTM)


Guru Orang Asli cekal didik anak bangsa

GUA MUSANG, 24 Jun-Bagi memastikan anak bangsanya tidak keciciran dalam mendapat pendidikan sewajarnya, dua orang guru wanita Orang Asli gigih mengajar anak komuniti Orang Asli suku kaum Temiar di Pos Gob sejak enam tahun lalu.Malina Jasmin, 35 tahun dan Norazsikin Azmi, 28 tahun mendidik seramai 25 orang kanak-kanak berumur antara empat hingga sembilan tahun di Pusat Pendidikan Komuniti Pos Gob yang ditubuhkan oleh Universiti Kebangsaan Malaysia (UKM) bersama CIMB Islamic.Menurut Malina, kebanyakan ibu bapa Orang Asli tidak mahu menghantar anak-anak mereka ke Sekolah Kebangsaan (SK) Kuala Betis kerana jaraknya yang jauh dari Pos Gob.Kata Malina lagi, disebabkan faktor jarak itu, pihak UKM bersama CIMB Islamic telah menubuhkan sebuah Pusat Pendidikan Komuniti bagi membantu kanak-kanak Orang Asli mendapat pendidikan awal sebelum diserapkan ke sekolah aliran utama."Selepas tamat di sini, kanak-kanak tersebut akan menyambung pengajian di SK Kuala Betis bagi memasuki tahun empat."Jarak yang jauh dari Pos Gob ke Kuala Betis menyebabkan ibu bapa sukar menghantar anak-anak ke sana", katanya.Sementara itu, seorang lagi guru, Noraszkin Azmi berkata sekolah berkenaan beroperasi dari pukul 9.00 pagi hingga 11.00 pagi setiap hari dan menggunakan dua bahasa iaitu Bahasa Melayu dan Bahasa Temiar sebagai medium komunikasi agar proses pengajaran dan pembelajaran menjadi lebih mudah dan cepat.Tambah Noraszikin, Pos Gob memerlukan sebuah sekolah khas bagi kanak-kanak berusia enam sehingga tahun bagi memastikan mereka tidak keciciran dalam pembelajaran." Pos Gob sebenarnya memerlukan sekolah untuk kanak-kanak berusia bawah tujuh sehingga sembilan tahun memandangkan kesukaran ibu bapa untuk menghantar anak ke Kuala Betis."Apabila melihat ada antara mereka yang tidak dapat bersekolah, ada sedikit rasa kecewa sebab mereka tercicir", kata Noraszikin lagi.Dua ‘guru rimba’ itu berkata, kanak-kanak di Pos Gob akan ke sekolah arus perdana apabila berusia 10 tahun.Pos Gob terletak kira-kira 100 kilometer dari bandar Gua Musang.

(Pusat Pendidikan Komuniti Pos Gob/FOTO RTM)


Tarif elektrik tidak akan beban pengguna

KUALA LUMPUR, 24 Jun- Ketua Pegawai Eksekutif Suruhanjaya Tenaga (ST), Datuk Ir Abdul Razib Dawood bersetuju dengan langkah kerajaan untuk tidak menaikkan tarif elektrik untuk penggunaan bawah 1,500 kilowatt jam, atau kurang RM708 sebulan. Menurut beliau, langkah yang diumumkan kerajaan itu tidak akan membebankan majoriti pengguna.Ini kerana penggunaan bahan api elektrik seperti arang batu bergantung pada pasaran dunia."Jadi apabila ada kenaikan kos-kos bahan api ini kita akan semak dan masukkan kepada pengiraan SSP. Sekiranya ada pengurangan akan ada rebat, tetapi sekiranya ada penambahan akan ada sur caj."Sekarang ini caj lebih pada penggunaan lebihan kerana harga yang tinggi. Jadi kita fokus kepada ini dahulu," katanya.Bagaimanapun Akta Kecekapan dan Pemuliharaan Tenaga (EECA) yang dijangka dibentangkan tahun ini diharap dapat mendidik pengguna dan pengguna bukan domestik menjadi lebih berhemah dalam menguruskan penggunaan tenaga.Ketika ditemui pemberita di RTM, Ir Abdul Razib berkata, akta berkenaan apabila diluluskan, iaakan membolehkan Malaysia mengawal selia kecekapan dan pemuliharaan tenaga, di samping mengurangkan pembaziran."Dengan adanya EECA ini, kita pastikan sekiranya pembangunan baharu yang akan dibina akan menggunakan kecekapan itu."Ia akan membantu pengurangan dan kebergantungan kepada tenaga sedia ada," katanya.


Galak guna pingat diperbuat daripada bahan kitar semula - KPKT

JOHOR BAHRU, 24 Jun- Penganjur acara larian digalak menggunakan pingat yang diperbuat daripada bahan kitar semula, bagi memperkasa budaya mengitar semula dalam negara.Ia susulan insiatif Majlis Bandaraya Johor Bahru dan Pihak Berkuasa Wilayah Pembangunan Iskandar menggunakan pingat diperbuat daripada penutup botol plastik, bagi larian dianjurkan.Timbalan Menteri Pembangunan Kerajaan Tempatan (KPKT), Akmal Nasrullah Mohd Nasir berkata program larian Lestari Fun Run and Ride berjaya mengumpul 10,000 botol plastik, daripada 1,000 peserta.Pendekatan itu menyokong usaha kerajaan mengurangkan janaan sisa plastik di tapak pelupusan, seterusnya menyumbang kepada kadar kitar semula kebangsaan."Kalau nak kira sasaran, memang kita sasarkan dari segi kadar kitaran itu 40 peratus menjelang 2025, jadi ketika ini negara kita pada kadar 34 peratus, jadi bagi saya kesedaran ini perlu kita teruskan," katanya selepas menyertai larian lima kilometer Lestari Fun Run and Ride, di sini pada Jumaat.

(Timbalan Menteri Pembangunan Kerajaan Tempatan (KPKT), Akmal Nasrullah Mohd Nasir)

Penutup botol plastik yang dikumpul daripada peserta program akan digunakan semula untuk membuat pingat bagi anjuran akan datang.Selain itu, peserta juga memperoleh mata ganjaran KITARecycle, daripada berat botol plastik yang dikumpul mereka.


Solar PV, opsyen kawal bil elektrik

PUTRAJAYA, 24 Jun- Kementerian Sumber Asli, Alam Sekitar dan Perubahan Iklim menggalakkan penggunaan tenaga boleh baharu melalui pemasangan sistem solar fotovoltaik (PV) sebagai opsyen kepada pengguna untuk mengawal bil elektrik.Menurut menterinya Nik Nazmi Nik Ahmad, "bagi menggalakkan lagi pemasangan sistem solar PV terutamanya pada struktur bumbung premis bangunan."Kerajaan juga telah melakukan ketetapan untuk melonggarkan syarat di bawah Program Net Energy Metering (NEM) dan Program Self-Consumption for Solar PV Installation (SelCo)," katanya kepada pemberita di sini.Antara kelonggaran syarat termasuklah had kapasiti setiap rumah bagi permohonan Program Pemeteran Tenaga Bersih (NEM) Rakyat.Had kapasiti sistem solar PV yang dibenarkan di bawah Program NEM NOVA dan Program Pemasangan Solar PV untuk Kegunaan Sendiri (SelCo) ditingkatkan daripada 75 kepada 85%.Pelaksanaan ketetapan baharu bawah NEM dan SelCo akan berkuat kuasa mulai 15 Julai berpandukan garis panduan yang akan dikemas kini oleh Suruhanjaya Tenaga.


Malaysia terus sokong hak bersuara wanita

KUALA LUMPUR, 24 Jun- Malaysia menyokong komitmen serta memberi peluang kepada wanita untuk bersuara terutama dalam hal diplomasi dan tadbir urus negara.Menteri Luar Datuk Seri Dr. Zambry Abdul Kadir berkata, perkara itu sejajar dengan peranan penting yang dimainkan wanita dalam usaha menyokong dasar negara berasaskan konsep Malaysia Madani.Menurut Zambry, wanita telah memainkan peranan penting dalam spektrum diplomatik yang menyumbang kepada pembangunan negara."Sambutan hari antarabangsa wanita dalam diplomasi adalah untuk mengiktiraf sumbangan penting yang telah dibuat oleh wanita dalam diplomasi, sama ada mereka diplomat, pengurus dan pentadbir dalam lingkungan diplomasi antarabangsa mahupun pendamai," katanya dalam ucapan perasmiannya yang disiarkan di forum antarabangsa ‘Wanita dalam Diplomasi: Satu Spektrum Peluang’ sempena Hari Antarabangsa Wanita yang disambut pada 24 Jun setiap tahun.


PUTRAJAYA, 24 Jun- Sebanyak 42 hospital kluster berjaya dibentuk dalam tempoh 10 tahun melibatkan 146 hospital di seluruh negara.Menteri Kesihatan Dr Zaliha Mustafa berkata, daripada jumlah itu tiga hospital iaitu Hospital Kangar, Perlis, Hospital Sultanah Maliha, Langkawi dan Hospital Labuan belum mendapat status Hospital Kluster."Tiga hospital itu sebab dia terasing, walaupun tiada hospital kecil berdekatan. Contohnya Hospital Kangar bekerjasama dengan Hospital Sultanah Bahiyah begitu juga di Langkawi kita akan bawa ke hospital berdekatan."Mungkin kalau di masa hadapan ada klinik baharu kita akan klusterkan ," katanya kepada pemberita di sini.Hospital kluster merupakan penggabungan dua atau lebih hospital berpakar dan hospital tanpa pakar di lokasi geografi berdekatan, yang dilaksanakan bagi menyelaras perkhidmatan melalui perkongsian dan pengoptimum sumber di hospital terbabit.


Johor teliti pemberian elaun kepada Tok Batin

JOHOR BAHRU, 23 Jun- Kerajaan Johor akan meneliti pemberian elaun yang bersesuaian kepada Tok Batin Orang Asli di negeri itu bagi menjaga kebajikan mereka.

Exco Pertanian, Industri Asas Tani dan Kemajuan Luar Bandar, Datuk Zahari Sarip berkata, perkara lain juga akan diambil kira termasuk memberi penekanan berkaitan pendidikan, pembangunan dan ekonomi kepada masyarakat Orang Asli. Penglibatan semua pihak penting bagi memastikan golongan itu tidak tertindas dan ketinggalan selaras sasaran menjadikan Johor sebagai negeri maju menjelang tahun 2030."Kerajaan negeri dalam bajet tahun lepas telah memperuntukkan RM300,000 untuk menaik taraf sebuah kampung Orang Asli contoh untuk menjadi Kampung Orang Asli Sejahtera, dan kita memilih Kampung Puting di Segamat sebagai permulaan untuk jadikan Kampung Orang Asli Sejahtera," katanya di sini.Jelas Zahari, sebanyak 60 perkampungan Orang Asli dan 46 orang Tok Batin di negeri itu yang perlu diberi perhatian.Beliau ditemui pemberita pada program Johor FAMA Fest yang turut dihadiri Pengerusi Lembaga Pertanian Persekutuan (FAMA), Aminuddin Zulkipli di AEON Bukit Indah, di sini.

(Zahari Sarip (tengah) pada program Johor FAMA Fest di Johor Bahru, Johor)


Lima projek Kejiranan Madani WPKL dibina tahun ini - PM

KEPONG, 23 Jun- Lima projek pembangunan Kejiranan Madani Wilayah Persekutuan Kuala Lumpur (WPKL) berharga antara RM150,000 hingga RM200,000 seunit diperkenalkan untuk golongan M40 dan B40 serta belia.Perdana Menteri, Datuk Seri Anwar Ibrahim berkata, inisiatif itu dilaksana bagi memberi peluang golongan berpendapatan rendah memiliki kediaman sendiri.

Lima projek melibatkan Residensi Prihatin MADANI, Residensi MADANI, Residensi Sejahtera MADANI, Rumah Majlis MADANI dan Rumah Ihsan MADANI itu akan dibangunkan, tahun ini.“Kediaman ini ada tiga bilik tidur dan dua bilik air serta turut disediakan satu tempat letak kereta dengan keluasan sekurang-kurangnya 700 kaki persegi,” katanya pada Sesi Temu Mesra Perdana Menteri bersama pemilik rumah mampu milik WPKL di sini.Anwar berkata, pembangunan Residensi Prihatin MADANI disasarkan kepada golongan rakyat M40 yang berpendapatan seisi rumah RM7,000 sebulan ke bawah dan unit yang akan ditawarkan berkeluasan 800 kaki persegi dengan nilai jualan RM200,000 seunit.Bagi pembangunan Residensi MADANI pula disasarkan kepada golongan rakyat B40 yang berpendapatan seisi rumah RM5,000 sebulan ke bawah dengan unit yang ditawarkan berkeluasan 750 kaki persegi dengan nilai jualan RM180,000 seunit. Selain itu, pembangunan Residensi Sejahtera MADANI disediakan bagi golongan bujang atau belia yang baru bekerja serta pasangan muda yang baru berkahwin. "Perumahan ini disasarkan kepada mereka yang berusia di antara 21 hingga 30 tahun dengan pendapatan seisi rumah RM4,000 sebulan, ditawarkan untuk membeli rumah berharga RM150,000 seunit dengan keluasan 700 kaki persegi," katanya.Kerajaan juga menyediakan perumahan untuk tujuan sewaan bagi kumpulan berpendapatan rendah dan tidak mampu membeli rumah."Terdapat dua skim diperkenalkan iaitu Rumah Majlis MADANI disasarkan kepada golongan M40 dan B40 yang tidak mampu memiliki rumah melalui kadar sewa RM600 sebulan untuk lima tahun, manakala Rumah Ihsan MADANI pula disasarkan kepada B40 dan rentan miskin di ibu kota dengan kadar sewa RM300 sebulan," katanya.


Aidiladha: Lebih 1,500 sijil penyembelihan dikeluarkan di Perak

IPOH, 23 Jun- Lebih 1,500 Sijil Kesihatan Veterinar untuk penyembelihan dikeluarkan di Perak sempena sambutan Hari Raya Aidiladha yang bakal disambut pada Khamis depan.

Pengarah Perkhidmatan Veterinar negeri, Datuk Dr Ahmad Shafri Hassan berkata, permohonan sijil itu dibuat pada 19 Jun sehingga 27 Jun ini.Sijil berkenaan bertujuan memastikan haiwan korban bebas daripada sebarang penyakit, sekali gus menjamin keselamatan makanan kepada rakyat negeri itu. "Pada peringkat awal, pihak jabatan akan melakukan pemeriksaan 'anti-mortem' sebelum Sijil Kesihatan Veterinar dikeluarkan bagi memastikan ternakan daripada sumber yang bebas penyakit," katanya ketika ditemui oemberita di Jabatan Veterinar Perak di sini.Terdapat empat rumah penyembelihan di negeri itu, masing-masing satu di Ipoh, Teluk Intan, Tapah dan Taiping. Dr Ahmad berkata, jumlah bekalan ternakan korban meningkat 30% tahun ini, berbanding tahun lepas.


PM mahu KL jadi bandar raya contoh

KEPONG, 23 Jun- Wilayah Persekutuan Kuala Lumpur (WPKL) perlu menjadi bandar raya contoh termasuk dalam aspek pembangunan dan kebersihan.Perdana Menteri, Datuk Seri Anwar Ibrahim berkata, Kuala Lumpur juga harus menjadi bandar raya yang prihatin dan menjaga nasib rakyat keseluruhannya. “Kuala Lumpur harus dikenal sebagai bandar raya contoh dengan kebersihannya, kepesatan pembangunan, mempercepat kelulusan dan mengelakkan kerenah pentadbiran yang melambatkan serta prihatin nasib rakyat."Kita pastikan rumah mewah disediakan supaya orang yang mampu dan kaya boleh hidup, tetapi kita juga kena pastikan rumah rakyat miskin dan rumah mampu milik disediakan."Maka, barulah perimbangan itu dijamin, barulah ada erti dan makna pembangunan,” katanya pada Sesi Temu Mesra Perdana Menteri bersama pemilik rumah mampu milik WPKL dan perasmian Taman Tasik Metropolitan Kepong di sini.Dalam ucapan sama, Anwar juga mahu pembangunan yang seimbang dilaksana bagi memastikan kebajikan setiap lapisan masyarakat terbela, sekali gus berupaya merapatkan jurang antara golongan kaya dan kurang berkemampuan. "Kita bukan nak warung jadi lima bintang, tetapi kita cuma nak warung bersih. Kita bukan nak flat jadi apartmen lima bintang, tetapi sekurangnya bersih, parit bersih dan kawasan permainan anak muda disediakan. Ini konsep kita nak terapkan, jika tidak kesenjangan (ketidakseimbangan) berlaku antara kaya dan miskin akan melebar," jelas Anwar.


PRU DUN: 6,000 polis P.Pinang dikerah mengawal keadaan

(Anggota polis Seberang Perai Tengah, Pulau Pinang)

BUKIT MERTAJAM, 23 Jun- Polis Pulau Pinang sentiasa bersiap siaga untuk Pilihan Raya Umum Dewan Undangan Negeri (PRU DUN) yang dijangka akan berlaku pada bila-bila masa tidak lama lagi.Ketua Polis Negeri, Datuk Khaw Kok Chin berkata, seramai 6,000 pegawai dan anggotanya akan dikerahkan untuk bertugas sepanjang tempoh tersebut.Polis Pulau Pinang juga akan menerima bantuan daripada anggota dari Bukit Aman dan kontinjen negeri lain mengikut keperluan bagi melancarkan lagi proses PRU DUN.Setakat ini, pihaknya sudah membuat persiapan daripada segi sumber manusia bermula proses penamaan calon, kempen, hari mengundi dan pasca pilihan raya."JSJ (Jabatan Siasatan Jenayah) Bukit Aman akan bekerjasama dengan JSJ Pulau Pinang. Kita akan buat Ops Cantas sebelum, semasa dan selepas pilihan raya."Kita dah bersedia awal dalam persiapan ini dan beberapa mesyuarat juga kita dah buat," katanya ketika ditemui pemberita selepas mengadakan lawatan kerja di Ibu Pejabat Polis Daerah Seberang Perai Tengah di Bandar Perda di sini.Terdahulu, Ketua Menteri, Chow Kon Yeow memaklumkan akan membubarkan DUN pada 28 Jun bagi memberi laluan kepada PRU DUN.Beliau akan mempersembahkan perkara itu kepada Yang Dipertua Negeri, Tun Ahmad Fusi Abdul Razak dalam masa terdekat.


Mayat kru kapal jatuh laut ditemui

(Mayat Kenneth Saing ditemukan pada 7.45 pagi tadi/FOTO APM W.B Labuan)

LABUAN, 23 Jun - Seorang kru kapal tunda yang dipercayai jatuh ke laut ketika kapal itu sedang bersauh ditemui meninggal dunia di perairan Pulau Papan, di sini hari ini.Kenneth Saing, 33, ditemukan pada 7.45 pagi tadi dilaporkan hilang setelah gagal dikesan oleh rakan mangsa.Pengarah Agensi Penguatkuasaan Maritim Malaysia (APMM) Zon Maritim Labuan, Kepten Maritim Nudin Jusoh berkata, Sub Pusat Penyelamat Maritim (MRSC) Kota Kinabalu telah mengaktifkan Operasi Carilamat sekitar 9.40 malam tadi sejurus menerima maklumat berkaitan kejadian daripada Pusat Operasi Maritim, Maritim Malaysia Zon Maritim Labuan."Mangsa bekerja di atas kapal tunda tempatan Tanjung Biru 1 dilaporkan hilang setelah gagal dikesan oleh rakannya dan mangsa dilihat kali terakhir pada 6 petang semalam."Kesemua barang peribadi mangsa masih lagi berada di atas kapal. Kapal berkenaan dikatakan sedang bersauh sebelum meneruskan pelayaran menuju ke Miri, Sarawak,” katanya dalam kenyataan pada Jumaat.

Nudin berkata operasi mencari dan menyelamat turut dibantu oleh aset dan anggota daripada Pasukan Polis Marin, Jabatan Bomba dan Penyelamat Malaysia serta Angkatan Pertahanan Awam Malaysia.Mayat Kenneth diserahkan kepada Unit Forensik Polis Diraja Malaysia (PDRM) untuk siasatan lanjut.


Ibu sangsi anak jumpa bayi, lihat darah meleleh di betis

(Bayi perempuan yang ditinggalkan selepas dilahirkan di Kampung Geting, Kelantan)

TUMPAT, 23 Jun- Seorang bayi perempuan yang baru dilahirkan ditemukan di sebuah rumah dalam pembinaan di Kampung Geting, di sini, pagi tadi.Seorang remaja, 18, dipercayai telah melahirkan bayi tersebut secara bersendirian tanpa pengetahuan keluarga.Ibu remaja terbabit yang enggan dikenali itu berkata, ketika kejadian dia keluar berniaga sebelum dihubungi anak perempuannya yang memaklumkan terdengar jeritan bayi dari belakang rumah.Anaknya itu mendakwa ada individu membuang bayi, sebelum dia meminta ahli keluarganya yang lain ke lokasi kejadian, kira-kira pukul 9.30 pagi.Sebaik tiba di lokasi, jiran memberitahu bayi perempuan tersebut ditemukan dalam keadaan sihat dan berbogel dengan tali pusat sudah dipotong serta uri ditanam tidak jauh dari tempat bayi itu ditemukan.

Bagaimanapun timbul perasaan sangsi apabila wanita berkenaan melihat lelehan darah yang turun di betis anaknya itu.Dia mengakui tidak mengetahui hal tersebut kerana fizikal anak gadisnya yang berisi, selain belum berkahwin.Wanita tersebut kemudian menghubungi polis, manakala anak serta bayi dibawa ke hospital untuk tindakan lanjut.Sementara itu, Ketua Polis Daerah Tumpat, Asisten Komisioner Amran Dolah ketika dihubungi mengesahkan menerima laporan berhubung penemuan bayi perempuan tersebut dan siasatan lanjut sedang dibuat.

(Ibu remaja yang didakwa melahirkan anak secara sendiriandi Kampung Geting, Kelantan)


Tiada kenaikan bil elektrik bawah RM708, RM5.2 bilion subsidi disalurkan

PUTRAJAYA, 23 Jun- Pengguna domestik voltan rendah di Semenanjung yang menerima bil bawah RM708 sebulan atau kurang 1500 kilowatt jam (kWj) tidak akan terkesan dengan pelarasan takrif elektrik bagi tempoh 1 Julai hingga 31 Disember ini.

Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata, jumlah itu merupakan 99% daripada pengguna domestik di Semenanjung.Bagaimanapun, surcaj 10 sen/kWj bagi setiap kWj akan dikenakan kepada pengguna yang melebihi 1500 kWj.

"Selaras dengan hasrat Kerajaan dalam Mesyuarat Tindakan Ekonomi Negara (MTEN) supaya subsidi elektrik dilaksanakan secara bersasar bermula Julai 2023, pengguna domestik dengan penggunaan elektrik tinggi melebihi 1,500 kWj atau bersamaan bil elektrik minimum RM708 sebulan akan dikenakan surcaj pada kadar 10 sen/kWj," katanya dalam sidang media Pelancaran Tarif Elektrik di sini.Sementara itu, bagi pengguna bukan domestik kategori tarif voltan rendah (tarif B dan D), tarif pertanian spesifik (tarif H, H1 dan H2) tidak akan mengalami kenaikan tarif elektrik di mana surcaj ICPT pada kadar 3.7 sen/kWj dikekalkan.Tambah Nik Nazmi, kategori baharu pengguna bukan domestik membabitkan kesemua operator air dan pembentungan di bawah Kerajaan Negeri antara yang akan menikmati penurunankadar surcaj daripada 20 sen/kWj kepada 3.7 sen/kWj."Kerajaan pada 16 Jun 2023 telah bersetuju untuk menampung kos subsidi elektrik sebanyak RM5.2 bilion sempena pelarasan tarif elektrik di Semenanjung bagi tempoh 1 Julai hingga 31 Disember 2023."Ini bermakna hampir semua pengguna domestik dan pengguna bukan domestik voltan rendah tidak akan terjejas dengan pelarasan tarif elektrik yang terbaharu ini, manakala pengguna bukan domestik voltan tinggi (HV) dan sederhana (MV) serta kategori baharu utiliti air dan pembentungan akan menikmati penurunan," katanya.Dalam pada itu, pengguna bukan domestik iaitu pengguna bervoltan sederhana (MV) dan tinggi (HV) dalam kalangan industri dan komersil turut menikmati penurunan kadar surcaj daripada 20 sen/kWj kepada 17 sen/kWj. Tambah Nik Nazmi, dianggarkan seramai 83,000 pengguna akan mengalami kenaikan bil elektrik bulanan minimum RM187 (25%). "Walaupun berlaku kenaikan bagi pengguna domestik kategori ini, kerajaan masih menanggung subsidi sebanyak RM58 juta khas untuk kategori ini memandangkan surcaj ICPTtidak dilepaskan sepenuhnya."Pengguna boleh melihat jumlah subsidi yang diberikan oleh Kerajaan dalam bil elektrik bulanan masing-masing," katanya.Kerajaan berharap agar pemberian subsidi tersebut dapat membantu meringankan kos sara hidup rakyat terutamanya dalam tempoh pemulihan ekonomi, sekali gus memastikan pembangunan ekonomi negara yang berterusan.

(Sidang media Pelancaran Tarif Elektrik di Putrajaya)


Aplikasi Manarat Al-Haramain bantu jemaah fahami khutbah di Masjidil Haram

MEKAH, 23 Jun - Isi kandungan khutbah yang disampaikan di Masjidil Haram setiap kali solat Jumaat, kini boleh difahami jemaah haji dari Malaysia melalui penterjemahan ke dalam Bahasa Melayu.Ini kerana teks khutbah yang dibacakan imam masjid pasti akan diterjemah terlebih dahulu kepada bahasa melayu bagi memudahkan jemaah haji atau umrah sama ada dari Malaysia atau Indonesia.Muhammad Mujahid Zaharudin, 26, dari Johor Bahru, Johor yang bertugas sebagai penterjemah di Masjidil Haram sejak Oktober 2022 telah menterjemah antaranya khutbah Jumaat, khutbah Hari Arafah, syarahan dan papan-papan tanda di masjid berkenaan.

Ayah kepada seorang cahaya mata itu berkata dia memohon menjadi penterjemah selepas menghabiskan pengajiannya di Universiti Umm Al-Qura, Mekah dalam bidang SyariahKatanya, cabaran utama yang dihadapi setiap kali melakukan penterjemahan adalah memastikan teks yang diterjemah tidak mempunyai kesalahan sehingga menjejaskan reputasi kementerian haji dan Umrah Arab Saudi."Kalau kami lakukan kesalahan akan jejas reputasi kementeria ini..tahun sebelum ini di bawah Jawatankuasa Masjidil Haram tapi tahun ini bukak tender swasta tapi masih di bawah Masjidil Haram dan Kementerian Haji dan Umrah," katanya ketika ditemui pemberita, di sini.Tambah Mujahid, beliau juga banyak berbincang dengan rakan penterjemah dari Indonesia bagi mencari perkataan yang tepat untuk mengelak salah ketika melakukan terjemahan yang boleh menjejaskan institusi masjid suci umat Islam itu Jemaah boleh mendengar kandungan khutbah ini secara langsung atau rakaman menerusi aplikasi Manarat Al-Haramain di https://manaratalharamain.gov.sa


Pulau Pinang terima peruntukan lebih RM211 juta - KPKT

GEORGE TOWN, 23 Jun - Lebih RM211 juta diperuntuk Kementerian Pembangunan dan Kerajaan Tempatan (KPKT) kepada kerajaan Pulau Pinang menerusi ‘Program Sentuhan Kasih KPKT’.Menterinya, Nga Kor Ming berkata peruntukan itu meliputi 41 projek termasuk projek Perumahan Rakyat (PPR) dan Tabung Penyelenggaraan Perumahan Malaysia (TPPM).Beliau berkata, jumlah berkenaan merupakan yang terbesar pernah diberikan kepada Pulau Pinang melibatkan projek di bahagian pulau dan Seberang Perai.

"Kita membawa peruntukan PPR yang paling besar dalam sejarah Pulau Pinang iaitu sebanyak RM200 juta untuk membina lebih kurang seribu unit PPR."Di bawah skim Tabung Perumahan Penyelenggaran Perumahan Malaysia, jumlah RM9.62 juta telah disalurkan dan dimasukkan kedalam akaun kerja dan peruntukan RM785,000 untuk sembilan lagi projek berskala kecil termasuk pembinaan 45 buah gerai untuk menjaga kebajikan penjaja," katanya kepada pemberita selepas program Sentuhan Kasih KPKT, di sini.Tambah Kor Ming, peruntukan itu membuktikan layanan sama diberikan kepada semua negeri dan tidak wujud istilah di anak tirikan."Kerajaan Malaysia Madani akan bersikap adil, arif dan saksama kepada semua kerana kita sayang semua rakyat tanpa mengira kaum dan agama. Pada masa yang sama, saya akan pastikan semua peruntukan yang diumumkan, akan dilaksanakan dengan secara berkesan," katanya.


Simposium Perdana Haji, Arab Saudi bersetuju cadangan Malaysia

MEKAH, 23 Jun - Arab Saudi secara dasarnya bersetuju dengan cadangan Malaysia untuk mengadakan Simposium Perdana Haji di peringkat rantau Asia Tenggara.Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar berkata Menteri Haji dan Umrah Arab Saudi, Dr Tawfiq Fauzan Muhammed Al Rabiah telah memberikan respons positif dan sedia bekerjasama berhubung perkara itu.

"Saya sudah maklumkan kepada beliau menerusi 'WhatsApp' cadangan saya untuk membawa simposium ini ke Malaysia dan pada dasarnya beliau bersetuju dan akan memberikan kerjasama sekiranya Malaysia berhasrat mengadakan simposium di peringkat rantau Asia Tenggara," katanya kepada pemberita selepas melancarkan program kebersihan Masyair, di sini.Tambah Dr Mohd Na'im, perkara itu akan dibincangkan secara lebih lanjut termasuk dengan pihak Tabung Haji (TH) dalam merealisasikan penganjuran simposium berkenaan.Simposium Perdana Haji yang dianjurkan secara tahunan di Arab Saudi menghimpunkan cendekiawan dan pakar dari seluruh dunia untuk berkongsi pengetahuan, penemuan penyelidikan dan amalan terbaik dalam semua aspek ibadat haji.


6,000 polis Pulau Pinang ditugaskan sepanjang PRN

BUKIT MERTAJAM, 23 Jun - Polis Pulau Pinang telah bersedia menggerakkan anggotanya bagi menghadapi Pilihan Raya Negeri (PRN) yang dijangka berlangsung tidak lama lagi.Ketua Polis Pulau Pinang, Datuk Khaw Kok Chin berkata seramai 6,000 pegawai dan anggota akan ditugaskan sepanjang PRN berlangsung.Katanya, bantuan daripada Bukit Aman dan juga daripada kontinjen lain juga turut akan digerakkan mengikut keperluan bagi melancarkan lagi perjalanan proses pilihan raya.

“Kita memang telah buat persiapan untuk menghadapi PRN bermula daripada proses penamaan calon, kempen, undi awal, hari pengundian serta pasca PRN. Setakat ini, kekuatan kita menghadapi PRN adalah lebih 6,000 anggota dan kalau perlu kita akan minta bantuan kontinjen lain," katanya kepada pemberita selepas mengadakan lawatan kerja di Ibu Pejabat Polis Daerah Seberang Perai Tengah, di sini.Tambah Kok Chin, pihaknya juga akan melaksanakan Op Cantas sepanjang PRN bagi memastikan tiada sebarang kekecohan berlaku.“Kita akan lakukan Op Cantas dengan bantuan Jabatan Siasatan Jenayah Bukit Aman supaya tindakan awal dilakukan ke atas sesuatu yang kita fikir boleh mencetuskan kekecohan.“Selain itu, terdapat juga bantuan daripada pasukan pemantau udara menggunakan helikopter dan dron, pasukan Light Strike Force (LSF), pasukan Unit Tindakan Rusuhan Awam (PORU) dan pasukan lain termasuk pasukan pencegahan jenayah untuk negeri ini," katanya.


Rusli Jaafar dilantik semula Pengerusi Eksekutif SKM

KUALA LUMPUR, 23 Jun - Suruhanjaya Koperasi Malaysia (SKM) hari ini mengumumkan pelantikan semula Rusli Jaafar sebagai Pengerusi Eksekutif SKM berkuat kuasa 1 Jun hingga 31 Mei 2025.SKM dalam kenyataan memaklumkan pelantikan itu telah mendapat perkenan Yang di-Pertuan Agong Al-Sultan Abdullah Ri'ayatuddin Al-Mustafa Billah Shah selaras dengan Seksyen 11(3)(a) Akta Suruhanjaya Koperasi Malaysia 2007 (Akta 665).Penyampaian watikah pelantikan telah disempurnakan Menteri Pembangunan Usahawan dan Koperasi, Datuk Ewon Benedick.Rusli yang berkelulusan Sarjana Muda Pentadbiran Perniagaan (Kepujian) dari Universiti Kebangsaan Malaysia (UKM) telah berkhidmat di SKM selama 30 tahun bermula di Jabatan Pembangunan Koperasi.“Sepanjang tempoh tersebut beliau memegang jawatan sebagai pengarah di beberapa bahagian ibu pejabat dan negeri sehingga di peringkat pengurusan tertinggi SKM.“Dengan pelantikan ini, Ahli Lembaga Pengarah serta seluruh warga kerja SKM mengucapkan tahniah,” menurut kenyataan itu. Sebelum ini Rusli dilantik memegang jawatan Pengerusi Eksekutif SKM pada 1 Disember 2022 - BERNAMA


Mayat kru kapal jatuh laut di Labuan ditemukan

LABUAN, 23 Jun - Mayat Kenneth Saing, seorang kru kapal tunda yang dipercayai jatuh ke laut ketika kapal itu sedang bersauh di perairan Pulau Papan semalam ditemukan pasukan penyelamat hari ini.Pengarah Agensi Penguatkuasaan Maritim Malaysia (APMM) Zon Maritim Labuan, Kapten Maritim Nudin Jusoh berkata mayat Kenneth ditemukan pada 7.45 pagi tadi di kedudukan sekitar 20 meter selatan Jeti Feri Labuan.Jelasnya, Sub Pusat Penyelamat Maritim (MRSC) Kota Kinabalu telah mengaktifkan Operasi Carilamat sekitar 9.40 malam tadi selepas menerima maklumat berkaitan kejadian daripada Pusat Operasi Maritim, APMM Zon Maritim Labuan.Beliau berkata Kenneth, 33, yang bekerja di atas kapal tunda tempatan, Tanjung Biru 1 dilaporkan hilang setelah gagal dikesan oleh rakannya dan mangsa dilihat kali terakhir pada 6 petang semalam.

“Kesemua barang peribadi mangsa masih lagi berada di atas kapal. Kapal berkenaan dikatakan sedang bersauh sebelum meneruskan pelayaran menuju ke Miri, Sarawak,” katanya dalam kenyataan hari ini.Menurut Nudin, sejurus Operasi Carilamat diaktifkan, bot peronda APMM telah diatur gerak ke lokasi kejadian bagi membuat pengesahan dan melakukan pencarian awal mangsa. Operasi tersebut melibatkan bantuan aset dan anggota daripada Pasukan Polis Marin, Jabatan Bomba dan Penyelamat Malaysia serta Angkatan Pertahanan Awam Malaysia.Mayat Kenneth telah diserahkan kepada Unit Forensik Polis Diraja Malaysia bagi siasatan lanjut.Orang awam diingatkan supaya melaporkan sebarang kejadian kecemasan atau kemalangan di laut ke talian kecemasan MERS 999 atau Pusat Operasi Zon Maritim Labuan di talian 087-427 999.


1,500 ternakan korban di seluruh masjid, surau di Melaka

BUKIT PALAH, 23 Jun - Lebih 1,500 ternakan dijangka akan dikorbankan di Melaka sempena Hari Raya Aidiladha.Antaranya membabitkan lembu, kambing dan kerbau.Exco Pendidikan, Pengajian Tinggi dan Hal Ehwal Agama negeri, Datuk Rahmad Mariman berkata ia melibatkan lebih 200 masjid dan 800 surau di negeri itu."Ada juga yang tidak lapor kepada kita ini kita ambil daripada data masjid dan surau, yang persendirian itu ada dan jumlah yang ada ini pun akan bertambah masing-masing sedang membuat pengumpulan nama-nama individu yang hendak buat korban. Maka saya yakin jumlah itu akan lebih 1500 ekor," katanya.Beliau ditemui pemberita pada pelancaran Minggu Dakwah Peringkat Negeri di Bukit Palah, Melaka.

(Exco Pendidikan, Pengajian Tinggi dan Hal Ehwal Agama Melaka , Datuk Rahmad Mariman)

Rahmad turut memaklumkan Ketua Menteri Melaka, Datuk Seri Ab Rauf Yusoh akan menyumbangkan 24 ekor lembu khusus untuk 24 Dewan Undangan Negeri (DUN) bagi melaksanakan ibadah korban, selain sumbangan daripada individu persendirian.

Dalam perkembangan lain, Rahmad memaklumkan Majlis Agama Islam Melaka (MAIM) mendapatkan bantuan Polis Diraja Malaysia (PDRM) untuk mengesan beberapa saki baki pengikut kumpulan ajaran sesat 'Si Hulk' yang kini dipercayai berada di New Zealand.Pihaknya yakin polis mampu mengesan pengikut ajaran berkenaan yang berjaya meloloskan diri ke negara terbabit sebelum operasi pihak berkuasa agama negeri dijalankan beberapa minggu lalu."Kita sudah membuat laporan polis berhubung perkara berkenaan dan sudah pasti pihak berkuasa berkenaan mengambil tindakan segera mengenainya," katanya.Minggu lalu, hasrat seorang lelaki disyaki pengikut ajaran sesat Suhaini Bin Mohammad atau 'Si Hulk' untuk bergabung dengan pengasasnya di New Zealand, tidak kesampaian apabila ditahan Jabatan Agama Islam Melaka (JAIM) di rumahnya dekat Jasin.Lelaki berusia 38 tahun itu ditahan bersama isteri dan tiga anaknya kira-kira jam 8.30 malam Ahad minggu lalu.Pada 30 Mei lalu, Majlis Fatwa Melaka telah mengeluarkan kenyataan bahawa fahaman Suhaini Bin Mohamad adalah sesat dan menyeleweng daripada ajaran Islam berasaskan akidah Ahli Sunnah wal Jamaah.


Bekalan ternakan korban meningkat, bukti kesedaran umat Islam

IPOH, 23 Jun- Bekalan ternakan korban di Perak dijangka meningkat sehingga 30 peratus tahun ini.Exco Pembangunan Luar Bandar, Perladangan, Pertanian dan Industri Makanan Negeri, Datuk Mohd Zolkafly Harun berkata, ia melibatkan sejumlah 5,248 ekor lembu, 578 kerbau, 175 kambing dan 528 bibi-biri yang akan dijadikan korban menjelang perayaan Aidiladha Khamis depan.Beliau berkata, peningkatan ini bukti kesedaran umat Islam dalam mengerjakan ibadah korban."Alhamdulillah, pada tahun ini kita nampak ada satu perubahan yang besar, ada peningkatan permintaan atau pun untuk melaksanakan ibadah korban di Perak. Jika dibandingkan pada tahun lepas (2022) sebanyak 3,825 ekor lembu, 271 ekor kerbau dan 123 ekor kambing atau bebiri," katanya kepada pemberita di Bangunan Perak Darul Ridzuan di Ipoh.

(Exco Pembangunan Luar Bandar, Perladangan, Pertanian dan Industri Makanan Perak, Datuk Mohd Zolkafly Harun)

Jelasnya, bilangan tersebut akan bertambah sekiranya mendapat permintaan sebelum sambutan Hari Raya AidiladhaJabatan Veterinar Negeri Perak juga memainkan peranan yang penting dalam memastikan haiwan korban mempunyai Sijil Kesihatan Veterinar dan Permit Kebenaran Sembelihan Luar sebelum ibadah korban dilakukan.


Tarikh akhir kemuka borang nyata cukai perniagaan pada 30 Jun dan 15 Julai

KUALA LUMPUR, 23 Jun - Tarikh akhir bagi mengemukakan Borang Nyata (BN) Tahun Taksiran 2022 (TT 2022) untuk pembayar cukai yang menjalankan perniagaan ialah pada 30 Jun secara manual dan 15 Julai bagi e-Filing.Lembaga Hasil Dalam Negeri (LHDN) dalam kenyataan memaklumkan, ia meliputi pembayar cukai perniagaan kategori individu pemastautin (B) dan perkongsian (P).“Pembayar cukai boleh merujuk kepada Program Memfail BN bagi tahun 2023 yang boleh diakses dan dimuat turun menerusi pautan https://www.hasil.gov.my/media/lq5fu3zd/20230324-program-memfailborang-nyata-bn-bagi-tahun-2023.pdf atau https://www.hasil.gov.my/media/wm2oviph/20230324-return-form-filingprogramme-for-the-year-2023.pdf,” kata kenyataan itu.Pembayar cukai turut disarankan mengemukakan BN dan membayar baki cukai pendapatan mereka dalam tempoh yang ditetapkan bagi mengelakkan sebarang penalti dan kenaikan cukai dikenakan.

Pembayar cukai juga dinasihatkan mengisi maklumat diri dan perbankan yang tepat serta terkini bagi membantu kelancaran proses bayaran balik cukai."Sebarang pertanyaan serta maklum balas berkaitan boleh dimajukan kepada kami (LHDN) melalui Hasil Care Line di talian 03-8911 1000/03-8911 1100 (Luar Negara), HASiL Live Chat dan borang maklum balas menerusi portal rasmi HASiL di pautan pantas https://maklumbalaspelanggan.hasil.gov.my/Public/," menurut kenyataan itu.


MCMC tidak teragak-agak ambil tindakan perundangan terhadap Meta

PUTRAJAYA, 23 Jun- Suruhanjaya Komunikasi dan Multimedia (MCMC) memaklumkan pihaknya tidak teragak-agak untuk mengambil langkah definitif atau tindakan perundangan terhadap Meta, syarikat induk Facebook, susulan kerjasama tidak memadai daripada Meta untuk menurunkan kandungan memudaratkan daripada platformnya.Menurut MCMC, platform Facebook sejak akhir-akhir ini telah dibelenggu dengan jumlah kandungan memudaratkan yang signifikan membabitkan elemen kaum, institusi diraja dan agama (3R), penyamaran, judi dalam talian serta iklan-iklan penipuan.Sehubungan itu, MCMC telah menghubungi Meta untuk menurunkan kandungan yang dimaksudkan daripada platformnya.MCMC memaklumkan, di sebalik permohonan berulang kali daripada pihak MCMC, Meta gagal mengambil tindakan secukupnya dalam menangani isu berkaitan kandungan memudaratkan pada platform mereka dan tidak bekerjasama sepenuhnya dalam menurunkan kandungan tersebut.

“Maklum balas pihak Meta yang lembab dan kurang memuaskan, tidak setimpal dengan keseriusan perkara berkenaan dan ini telah mengundang kebimbangan dan penelitian awam.“Memandangkan tahap kerjasama yang diberikan oleh Meta adalah tidak memadai, pihak MCMC tidak teragak-agak untuk mengambil langkah definitif atau tindakan perundangan terhadap Meta sebagai langkah untuk memastikan pengguna dilindungi dan mempunyai persekitaran selamat dalam alam digital,” menurut MCMC dalam kenyataan hari ini.MCMC memaklumkan tindakan berkenaan adalah perlu dalam menyemai kebertanggungjawaban untuk keselamatan siber selain memperkasakan perlindungan pengguna terhadap kandungan memudaratkan termasuk aktiviti penipuan.Menurut kenyataan itu, MCMC tidak akan berkompromi terhadap sebarang perbuatan menyalahguna platform dalam talian dan telekomunikasi, rangkaian atau kemudahan dalam talian secara berterusan untuk aktiviti siber berniat jahat, ‘phishing’ atau pancingan data atau sebarang kandungan yang mengganggu-gugat kestabilan kaum, keharmonian sosial serta penghinaan terhadap institusi diraja.- BERNAMA


Lokman Adam bebas tuduhan sebar berita palsu mengenai vaksin, COVID-19

KUALA LUMPUR, 23 Jun - Mahkamah Sesyen hari ini melepas dan membebaskan Ahli Majlis Tertinggi (MT) UMNO Datuk Lokman Noor Adam daripada dua pertuduhan menyebarkan berita palsu di laman Facebook miliknya berhubung kemasukan warga India menyebar virus COVID-19 dan kematian seorang pegawai polis akibat vaksin, pada April dan Mei 2021.Hakim Nor Hasniah Ab Razak membuat keputusan itu setelah mendapati pihak pembelaan telah berjaya menimbulkan keraguan munasabah terhadap kes yang dihadapi Lokman, 50, di bawah Seksyen 4 (1) Ordinan Darurat (Kuasa-Kuasa Perlu) (No.2) 2021, di akhir kes pendakwaan.“Pihak pendakwaan gagal mengasaskan satu kes prima facie terhadap tertuduh. Mahkamah dengan ini memerintahkan agar tertuduh dilepas dan dibebaskan tanpa perlu dipanggil membela diri terhadap pertuduhan yang dihadapinya. Wang jaminan (RM20,000) dikembalikan,” katanya.Pada 1 Oktober 2021, Lokman mengaku tidak bersalah atas dua pertuduhan menyebarkan berita tidak benar melalui rakaman audio visual tentang kemasukan warga India ke Malaysia yang menjadi penyebab penyebaran virus COVID-19 dan kematian seorang pegawai polis yang dikaitkan dengan vaksin.Penyebaran itu melalui aplikasi media sosial Facebook atas nama profil “Lokman Adam” itu dengan niat untuk menyebabkan kebimbangan kepada orang awam yang didakwa dilakukan pada 10.55 malam, 3 Mei dan 10.38 malam, 9 April 2021.Dua rakaman itu kemudian dilihat di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersil, Ibu Pejabat Polis Bukit Aman, Tingkat 27, Menara KPJ, di sini pada 4.40 petang, 9 Mei dan 8.55 malam, 11 April 2021.

Kedua-dua kesalahan itu didakwa mengikut Seksyen 4 (1) Ordinan Darurat (Kuasa-Kuasa Perlu) (No.2) 2021 yang memperuntukkan hukuman denda maksimum RM100,000 atau penjara maksimum tiga tahun atau kedua-duanya, jika sabit kesalahan.

Pendakwaan dikendalikan Timbalan Pendakwa Raya Datin Kalmizah Salleh manakala Lokman diwakili peguam Logen Eskander.Ketika ditemui media di luar mahkamah selepas prosiding, Lokman yang hadir ke mahkamah berbaju Melayu biru mengucapkan terima kasih kepada hakim dan mahkamah yang mendengar kesnya serta peguam yang mewakili beliau.“Dengan pembebasan saya daripada pertuduhan ini, maknanya seperti yang dihujahkan peguam saya, tidak ada keterangan saya yang menyalahi fakta ataupun bak kata orang, tidak benar,” kata Lokman. - BERNAMA


446 bot nelayan asing dilucut hak, dilupus, jadi tukun sejak 2008

PULAU BIDONG, 23 Jun- Sebanyak 446 bot nelayan asing dianggarkan bernilai lebih RM1.7 bilion sudah dilucut hak, dilupus dan dijadikan tukun tiruan di beberapa perairan negara oleh Agensi Penguatkuasaan Maritim Malaysia (APMM) sehingga kini.Timbalan Ketua Pengarah (Pengurusan) APMM Malaysia, Khairul Anwar Bachok berkata, bot itu dirampas menerusi operasi yang dijalankan di perairan Sabah, Sarawak, Pantai Timur dan perairan Sedeli dan Mersing di Johor sejak 2008.Ujarnya, sejak 13 tahun lepas, menyaksikan 159 bot ditenggelamkan sebagai tukun di seluruh Terengganu, melibatkan nilai mencecah RM239 juta."Tangkapan yang berlaku disebabkan kedudukan perairan Pantai Timur yang bersempadan dengan Vietnam menyebabkan nelayan negara itu kerap melakukan pencerobohan."Terengganu yang aktif sekali meskipun ia berkedudukan agak jauh iaitu 132 batu nautika berbanding perairan Kelantan. Tujuan utama untuk keselamatan, penguatkuasaan dan juga menjaga khazanah hasil laut kita yang banyak diambil dan diceroboh serta dibawa balik ke Vietnam, " katanya.

(Timbalan Ketua Pengarah (Pengurusan) APMM , Khairul Anwar Bachok)

Kesemua bot yang dilupuskan adalah bot sudah dilucut hak oleh mahkamah menggunakan dua kaedah iaitu ditenggelamkan untuk dijadikan tukun tiruan dan hancur musnah," katanya.Khairul berkata demikian pada sidang media selepas melakukan pelupusan tiga bot nelayan Vietnam di Perairan Pulau Bidong.Hadir sama, Pengarah APMM Terengganu, Kapten Maritim Mohd Khairulanuar Abd Majid. Pelupusan tiga bot yang ditahan sepanjang tahun lalu adalah sumbangan APMM kepada pihak Universiti Malaysia Terengganu (UMT) bagi aktiviti penyelidikan kajian akademik di Stesen Penyelidikan Alami Marin UMT, Pulau Bidong.Ketiga-tiga bot itu ditahan melalui Op Naga Barat dan Op Kuda Laut yang dilaksanakan sepanjang tahun lepas oleh Kapal Maritim (KM) GEMIA dan KM NUSA.Program pelupusan berkenaan juga mendapat kerjasama Jabatan Perikanan Malaysia, Jabatan Laut Malaysia serta Institut Sumber Marin Asia Tenggara (1SMAT).


Kes saman: Mahkamah perintah Zuraida bayar RM10 juta kepada PKR

KUALA LUMPUR, 23 Jun- Mahkamah Tinggi Kuala Lumpur memerintahkan bekas Naib Presiden Parti Keadilan Rakyat (PKR), Datuk Zuraida Kamaruddin, membayar RM10 juta kepada PKR kerana melanggar syarat bon yang mengikatnya kepada parti itu.Hakim, Datuk Akhtar Tahir membenarkan saman PKR itu selepas mendapati bon tersebut merupakan kontrak yang sah dan mengikat.Mahkamah juga memerintahkan Zuraidah untuk membayar kos RM50,000.Saman difailkan Setiausaha Agung PKR, Datuk Seri Saifuddin Nasution Ismail pada 28 September 2020.Ia bagi menuntut RM10 juta daripada Datuk Zuraida kerana didakwa melanggar syarat bon yang mengikatnya dengan parti itu.Kenyataan tuntutan PKR mengatakan bahawa Zuraida telah menandatangani bon RM10 juta berdasarkan terma dan syarat yang ditetapkan.

(Setiausaha Agung PKR, Datuk Seri Saifuddin Nasution Ismail/ BERNAMA)


Pemain industri pelancongan disaran terus guna RM - MOTAC

SUBANG JAYA, 23 Jun - Kementerian Pelancongan, Seni dan Budaya (MOTAC) menyarankan semua pemain industri pelancongan untuk terus yakin menggunakan mata wang Malaysia (RM) bagi caj bilik penginapan dan perkhidmatan kepada pelancong.Menteri Pelancongan, Seni dan Budaya, Datuk Seri Tiong King Sing berkata sekiranya mata wang dolar Amerika Syarikat (USD) digunakan ia tidak memberi jaminan untuk terus kukuh dalam memberi manfaat kepada industri berkenaan.

"Saya berpandangan kita mesti mempunyai keyakinan dengan negara kita sendiri dan mesti ingat sekarang USD kukuh, tetapi belum tahu selama mana nilai mata wang ini akan kekal, mana tahu suatu hari nanti semua orang tidak mahu lagi menggunakan mata wang ini...apa yang akan berlaku?," kata King Sing pada Khamis.King Sing berkata demikian susulan hasrat Persatuan Pemilik Hotel Malaysia (MAHO) yang mahu mengenakan caj bilik dalam matawang USD bagi mengurangkan kos yang lebih tinggi untuk pembayaran gaji pekerja dan caj elektrik.